CELEX: 52012PC0352
Language: hu
Date: 2012-07-03
Title: Javaslat AZ EURÓPAI PARLAMENT ÉS A TANÁCS RENDELETE a befektetési termékekkel kapcsolatos kiemelt információkat tartalmazó dokumentumokról

|
			
		
		
		52012PC0352
		
			Javaslat AZ EURÓPAI PARLAMENT ÉS A TANÁCS RENDELETE a befektetési termékekkel kapcsolatos kiemelt információkat tartalmazó dokumentumokról /* COM/2012/0352 final - 2012/0169 (COD) */
			
				
		
		
			
			   	INDOKOLÁS
1.           A JAVASLAT HÁTTERE
E javaslat célja a
lakossági befektetési piac átláthatóságának javítása.
A lakossági
befektetési termékek – például a befektetési alapok, a strukturált lakossági
termékek és a befektetési célból kötött biztosítási szerződések bizonyos
típusai – alapvető fontosságúak az uniós állampolgárok megtakarítási és
befektetési termékek iránti keresletének kielégítése szempontjából. Ezek a
termékek egyúttal hozzájárulnak a tőkepiacok hatékony működéséhez is,
segítve az EU gazdasági növekedését. 
A befektetési
termékekkel kapcsolatban azonban a lakossági befektetők és a szóban forgó
termékeket kifejlesztők, illetve azokat a befektetők számára
értékesíteni szándékozók között fennáll az aszimmetrikus információk
problémája. Emiatt a lakossági befektetők nincsenek kellőképpen
felvértezve a saját érdekeik megvédéséhez. Az érintett befektetők gyakran
megtévesztő és túlságosan bonyolult tájékoztatást kapnak a befektetési
lehetőségekről, és így nehéz a termékek kockázatainak és költségeinek
értékelése vagy összehasonlítása. Ez aláássa a befektetési piacok hatékony
működését, és magasabb árakat eredményez a befektetők számára. A
tájékoztatás hiányosságai közvetlenül hozzájárulnak ahhoz is, hogy a lakossági
befektetők adott esetben nem megfelelő terméket vásárolnak meg, ami
az előre nem látott költségek vagy veszteségek, elszalasztott
lehetőségek, vagy – a legrosszabb esetben – a megtakarítások elvesztése
folytán súlyos kárt okoz az egyén és családja jóléte szempontjából.
A tájékoztatások
jelenleg a termék jogi formájához, nem pedig annak gazdasági tartalmához vagy a
lakossági befektető számára jelentett kockázathoz igazodnak. Az
információk összehasonlíthatósága, érthetősége és prezentációja
eltérő, így az átlagos befektetőnek nehézséget okoz a különböző
termékek közötti összehasonlítás elvégzése. A terméktájékoztatók ugyanis
gyakran inkább a termék előállítójának jogi kockázatainak csökkentésére
összpontosítanak ahelyett, hogy olyan formában nyújtanának hatékony,
egyértelmű és kiegyensúlyozott tájékoztatást a termékkel kapcsolatban a
potenciális ügyfeleknek, amelyet az ügyfél valószínűsíthetően megért
és fel tud használni. A tájékoztatás – a reklámanyagok kivételével –
jellemezően túl hosszú, és nem emeli ki kellőképpen a legfontosabb
szempontokat vagy információkat.
A pénzügyi válság
nyomán e kérdések kezelése még fontosabbá vált. A lakossági befektetők
olyan befektetéseken veszítettek pénzt, amelyekre vonatkozóan a kockázatok nem
voltak világosak vagy azokat az érintett befektetők nem értették meg.
Másrészről a lakossági befektetési termékeket – ideértve a lakossági
strukturált termékeket vagy a befektetési célú biztosítási szerződéseket –
gyakran úgy értékesítették, illetve értékesítik még most is a lakossági
befektetőknek, mint az egyszerű termékek – például a megtakarítási
számlák – helyettesítőit, jóllehet a lakossági befektetők nem
feltétlenül látják át a különbségeket. Ez a helyzet vezetett a befektetői
bizalom összeomlásához: egy, az Európai Unió egészére kiterjedő, közelmúltbeli
felmérés szerint a fogyasztók minden más gazdasági ágazatnál kevésbé bíznak a
pénzügyi szolgáltatásokban. 
Életbevágóan
fontos, hogy a bizalmat a helyes alapokon állítsuk helyre. Ennek egyik
kulcseleme az átláthatóságra vonatkozó rendelkezéseknek a megerősítése oly
módon, hogy azok a lakossági befektetők érdekeit szolgálják, figyelembe
véve sajátos szükségleteiket. 
Az átruházható
értékpapírokkal foglalkozó kollektív befektetési vállalkozások (ÁÉKBV) esetében
a „kiemelt befektetői információk” rendszerének létrehozásával az EU már
tett innovatív lépéseket e téren. A rendszert új megközelítéssel, a
tájékoztatóknak a lakossági befektetők bevonásával történt alapos
tesztelésére alapozva dolgozták ki abból a célból, hogy az információt a
lehető legnagyobb mértékben rövidítsék, egyszerűsítsék és
fókuszálják, továbbá biztosítsák azt, hogy az információ az átlagos lakossági
befektető részére érthető legyen. 
Miközben tehát az
ÁÉKBV-k esetében a tájékoztatók javultak, a lakossági befektetési termékek
szélesebb köréről ugyanez nem mondható el. A mostani feladat minden ilyen
termékre kiterjeszteni a szabályozást: az európai lakossági befektetőknek
minden esetben kapniuk kell rövid, összehasonlítható és standardizált – ebben
az indoklásban „kiemelt információkat tartalmazó dokumentum” néven
szereplő – tájékoztatást, függetlenül a befektetési döntés tárgyát
képező terméktől.
A kiemelt
információknak az Európai Unió egészében egységes szabályozása az ECOFIN
Tanácsnak a 2007. májusi ülésén az Európai Bizottság felé megfogalmazott
azon kéréséből fakad, amely alapján a Bizottságnak meg kellett vizsgálnia
a különböző típusú lakossági befektetési termékekre az Európai Unióban
alkalmazott jogszabályok koherenciáját. 
A munka első
szakaszának csúcspontját a lakossági befektetési csomagtermékekről szóló
közlemény Bizottság általi elfogadása jelentette 2009 áprilisában. A
közleményben a Bizottság megállapította, hogy a lakossági befektetési
csomagtermékek értékesítésére és tájékoztatóira vonatkozó fenntartható és
célnak megfelelő szabályozási környezet kialakítása csak európai
szintű jogszabály-módosítás útján lehetséges, mivel a hatékony európai
szintű szabályok hiánya meghatározó az egyes ágazatokban alkalmazott
megoldások közötti következetlenségek szempontjából. A közlemény két területet
jelölt meg, ahol további munkára van szükség: a termékek forgalmazására
vonatkozó szabályok, illetve a terméktájékoztatókra vonatkozó szabályok terén.
Ez a javaslat ez utóbbi, azaz a terméktájékoztatókkal kapcsolatos munka
eredménye.
A javaslat rendelet formáját ölti, amelyet
felhatalmazáson alapuló / végrehajtási jogi aktusokba ültetett részletes
intézkedések egészítenek majd ki. E rendelet átfogó elveket határoz meg az
alkalmazott módszer és a tartalom tekintetében. A felhatalmazáson alapuló /
végrehajtási jogi aktusok a rendelet által előírt információk
prezentációját a lehetséges mértékig standardizálnák, ugyanakkor az
intézkedéseket a szükséges mértékben hozzáigazítanák a többi lakossági
befektetési termék egyedi jellemzőihez és eltérő kockázati
profiljához annak biztosítása érdekében, hogy lakossági ügyfelek minden esetben
hozzájussanak a megalapozott döntések meghozatalához szükséges legfontosabb
információkhoz. A részletszabályok végső soron egy csomagot fognak alkotni
az e javaslat szerinti rendelettel. A részletes szabályok hatással lesznek a
kiemelt információk bevezetésével összefüggésben felmerülő költségekre,
így a részletszabályokkal kapcsolatos opciók maguk is alapos hatásvizsgálat
tárgyát fogják képezni. 
Ez a javaslat egy szélesebb körű, a
pénzügyi piacokba vetett fogyasztói bizalom helyreállítására irányuló
jogalkotási csomag része. A csomag két részből áll: az első a
biztosítási közvetítésről szóló 2002/92/EK irányelv (IMD) átfogó
felülvizsgálata arra irányulóan, hogy az ügyfelek magas szintű védelemben
részesüljenek biztosítási termékek vásárlása esetén. A csomag másik részének
célja az ÁÉKBV letétkezelői funkciójának erősítése, ami az
ÁÉKBV-irányelv szerinti befektetővédelem egyik meghatározó építőköve.
Annak érdekében, hogy ezen építőelem továbbra is eredményesen
működhessen, a Bizottság jól körülhatárolt módosításokat javasolt a
2009/65/EK irányelvhez.
A terméktájékoztatóval kapcsolatban e
rendeletben javasolt intézkedések különösen a befektetési tanácsadás és az
értékesítési szolgáltatások tekintetében egészítik ki a befektetővédelemre
vonatkozó intézkedéseket. Ami a strukturált betéteket illeti, ezekkel a
pénzügyi eszközök piacairól és a 2004/39/EK irányelv hatályon kívül
helyezéséről szóló európai parlamenti és tanácsi irányelvre irányuló javaslat[1] foglalkozott. A biztosítási
közvetítésről szóló irányelv felülvizsgálata kifejezetten a befektetési
biztosítási termékek értékesítésére vonatkozó szabályok megerősítésére fog
irányulni.
2.           Az érdekelt felekkel folytatott
konzultációk eredményei; hatásvizsgálatok 
A kezdeményezés az
érdekelt felek mindegyikével folytatott széles körű párbeszéd és
konzultáció eredményeként született meg. 
E konzultációk két
szakaszban zajlottak: az elsőre a tanácsi felkérést követően, de még
a bizottsági közlemény 2009-ben történt közzétételét megelőzően
került sor. A folyamat részeként 2007 októberében a Bizottság írásos
állásfoglalást kért, amit 2008 márciusában egy visszaigazoló nyilatkozat, majd
2008 májusában az ágazati képviselőkkel folytatott technikai jellegű
workshop követett, majd a konzultáció első szakasza 2008 júliusában egy
magas szintű nyilvános fórummal zárult. A második szakasz inkább a
tájékoztatókra irányuló munkafolyamat konkrét elemeire összpontosított, majd a
közlemény közzétételét követően újabb technikai jellegű találkozóra
került sor 2009 októberében, amit a legfrissebb eredmények közzététele követett
2009 decemberében. 
Az említett
erőfeszítésekkel párhuzamosan a nemzeti felügyeleti hatóságokat
tömörítő három 3. szintű bizottság (CEBS, CEIOPS és a CESR) is
közösen dolgozott a témával kapcsolatos álláspontjuk kidolgozásán. Első
eredményként 2009. november 18-án három ágazati jelentést nyújtottak
be együttesen a Bizottsághoz. A munkafolyamat ágazatközi jellegét felismerve,
2009-ben felállították a lakossági befektetési csomagtermékekkel foglalkozó
munkacsoportot, amely egy évvel később benyújtotta a Bizottsághoz a
zárójelentését.
A Bizottság 2010
novemberében nyilvános konzultációt kezdett a konkrét megoldási
lehetőségekről. A Bizottsághoz mintegy 140 észrevétel érkezett,
amelyeket közzé is tettek a Bizottság weboldalán. A konzultáció keretében adott
válaszok azt mutatták, hogy az ágazatot, a fogyasztókat és a tagállamokat
képviselő érdekelt felek egyöntetűen támogatják a kezdeményezést és a
javasolt megközelítést. Az egyes álláspontok közötti különbségek
elsősorban a szabályozás hatályának kiterjedtségével, továbbá azzal
kapcsolatban merültek fel, hogy az ÁÉKBV-k kiemelt befektetői
információkra vonatkozó szabályozása mennyire alkalmazható más lakossági
befektetésekre.
Ezeket a
konzultációkat kiegészítették a fogyasztói érdekképviseletekkel (FIN-USE,
Financial Services Consumer Group, Financial Services User Group), a szabályozó
hatóságokkal (Pénzügyi Szolgáltatásokkal Foglalkozó Bizottság (FSC), európai
értékpapír bizottság (ESC), európai biztosítási és
foglalkoztatóinyugdíj-bizottság (EIOPC)), valamint az ágazat képviselőivel
folytatott egyeztetések. 
Ez a javaslat a
3. szintű bizottságok (CEBS, CEIOPS és CESR[2]) által elvégzett munkára, a
konzultációk, illetve workshopok és az érdekeltekkel folytatott egyeztetések
keretében kifejtett véleményekre, valamint a kiemelt befektetői
információk vonatkozásában az ÁÉKBV-k tekintetében kidolgozott rendszerrel
kapcsolatban szerzett tapasztalatokra épül. 
A Bizottság a
szabályozás javítására irányuló politikájával összhangban elvégezte a
lehetséges szakpolitikai megoldások hatásvizsgálatát. A szakpolitikai
lehetőségek az új rendszer hatályával, a standardizálás fokával, a
tájékoztatók elkészítéséért felelős személy kilétével, továbbá a
tájékoztató lakossági befektetőkhöz való tényleges eljuttatásának módjával
kapcsolatosak. Ezt a hatásvizsgálati munkát egy sor tanulmány – köztük egy, a
lakossági befektetők viselkedési mintáival foglalkozó innovatív tanulmány
– is alátámasztotta.
A hatásvizsgálat
tervezetét a hatásvizsgálati testület is kiértékelte, majd annak
2011. április 15-i pozitív állásfoglalása alapján felülvizsgálták
azt. Többek között egyértelműbbé tették a javaslat és a
befektetővédelemre irányuló (például az értékesítési módszerek
tekintetében alkalmazott) egyéb eszközök közötti kölcsönhatást, világosabbá
vált a javaslat által érintett termékek és jogalanyok konkrét köre, valamint a
javaslat és az uniós jog egyéb területei közötti lehetséges összekapcsolódások,
illetve mélyrehatóbb és bővebb lett az egyes lehetőségek elemzése,
egyúttal a költségekre és a hasznokra vonatkozó becsléseket szorosabban
hozzáigazították az ÁÉKBV-k esetében már megtett lépésekhez. Ezen felül a
befektetői döntések szempontjából jelentőséggel bíró egyéb
tényezők vizsgálatát kibővítették annak érdekében, hogy világosan
látszódjon, hogy a befektetők részére készített tájékoztatók csak az egyik
elemét jelentik a befektetési döntéseket megalapozó tényezőknek, és a
befektetési tanácsadók vagy értékesítők szerepe számos gyakorlati
értékesítési szituációban meghatározó lehet a befektetők választásának
eldöntésében vagy befolyásolásában.
3.           A JAVASLAT JOGI ELEMEI
3.1.        Jogalap
E javaslat alapja
az EUMSZ 114. cikke. A javaslat egységes szabályokat állapít meg a
lakossági befektetőknek szánt befektetési terméktájékoztatókra
vonatkozóan. A javaslat célja, hogy a lakossági befektetők képesek
legyenek megérteni a lakossági befektetési termékek legfontosabb
jellemzőit és kockázatait, és képesek legyenek összehasonlítani a
különböző termékek tulajdonságait. A javaslat egyúttal egyenlő
versenyfeltételeket is kíván teremteni a különböző befektetési termékek
előállítói, illetve e termékek értékesítői között. A javaslat tehát
megteremtené annak egységes feltételeit, hogy a befektetők az Unióban
milyen módon kapnak tájékoztatást a befektetési termékekről egy rövid
dokumentum formájában, és miként jutnak ehhez az információhoz. A javaslat
tehát harmonizálja a befektetési termékekkel kapcsolatos tájékoztatásra vonatkozó
működési feltételeket a lakossági befektetési piac valamennyi érintett
szereplője, azaz a termékek előállítói, értékesítői és a
befektetők szempontjából.
A befektetési
terméket kínáló ágazat szerint változó szabályok, illetve az e terültre vonatkozó
eltérő nemzeti szabályozás miatt a különböző termékek és forgalmazási
csatornák nem egyenlő versenyfeltételek között működnek, ez pedig
további akadályokat emel a pénzügyi szolgáltatások és termékek egységes piacán.
A befektetővédelem területén mutatkozó hiányosságok orvosolása érdekében a
tagállamok az eddigiek során eltérő és koordinálatlan intézkedéseket
hoztak, és valószínűsíthető ezen tendencia folytatódása. A lakossági
befektetési termékek határokon átnyúló kereskedelme egyre nagyobb méreteket ölt,
de az eltérő nemzeti szabályozások eltérő szintű
befeketővédelmet, megnövekedett költségeket és bizonytalanságokat
eredményeznek a termékek előállítói és forgalmazói számára, ami
hátráltatja a lakossági befektetési piac határokon átnyúló további
fejlődését. E további fejlődéshez elengedhetetlen lenne az Unióban
előforduló különböző típusú termékek egyszerű
összehasonlíthatósága is. A befektetőknek nyújtott tájékoztatásra
vonatkozó eltérő standardok miatt az ilyen összehasonlítások elvégzése
rendkívül nehéz. Az eltérő szabályozás akadályozhatja az alapvető
szabadságok érvényesülését, és ezáltal hatással lehet a belső piac
működésére. Az ÁÉKBV-k terén szerzett tapasztalatok ugyancsak azt
mutatják, hogy a tájékoztatókra alkalmazott eltérő nemzeti szabályok jelentős
mértékben torzíthatják a versenyt. A megfelelő jogalapot tehát az EUMSZ
114. cikke adja.
A Bizottság helyénvalónak és
szükségesnek véli, hogy ez a javaslat rendelet formáját öltse, és így
betölthesse a funkcióját. Az intézkedés kizárólag a lakossági befektetők
tájékoztatására vonatkozik. A javaslat nem érinti a termékek
előállítóinak, a forgalmazóknak vagy a befektetőknek egyéb jogait és
kötelezettségeit, amely esetekben az irányelv lehetne a megfelelő jogi
forma. A tapasztalatok azt mutatják, hogy amennyiben egy terméktájékoztatóban
standardizált, a befektetők számára a különböző befektetési termékek
összehasonlítását lehetővé tevő információkat kell feltüntetni, ezt a
célt kizárólag olyan közvetlenül alkalmazandó rendelkezésekkel lehet elérni,
amelyek nem teszik szükségessé azt, hogy a tagállamok bármilyen további
végrehajtási intézkedést tegyenek. Amennyiben – egy irányelv átültetésének
következményeként – a tájékoztató tartalmára és formájára vonatkozó
követelmények tagállamonként eltérőek lennének, nem lenne biztosított az,
hogy a piaci szereplők egyenlő versenyfeltételek között
működjenek, és a befektetővédelem szintje sem lenne azonos. Fontos,
hogy ez a rendelet közvetlen kötelezettségeket állapítson meg a
magánszektorbeli jogalanyok vonatkozásában a tájékoztató elkészítése, illetve a
tájékoztatásnyújtás tekintetében, és e kötelezettségek hatálya ne legyen a
nemzeti végrehajtási intézkedések függvénye.
3.2.        Szubszidiaritás és arányosság

A szubszidiaritás
elve (az EUSZ 5. cikkének (3) bekezdése) szerint uniós szintű
intézkedésre csak abban az esetben kerülhet sor, ha a kitűzött célokat a
tagállamok önállóan nem képesek kielégítően megvalósítani, így azok a
tervezett intézkedés nagyságrendje vagy hatásai miatt az EU szintjén jobban megvalósíthatók.

E javaslat céljai
– azaz a termékek különböző előállítói és a befektetési termékek
értékesítői közötti egyenlő versenyfeltételek megteremetése az Unió
egészében, valamint a befektetővédelem egységes szintjének az
átláthatóságra vonatkozó harmonizált szabályok megállapításán keresztüli
megteremtése – nem valósíthatók meg tagállami szintű intézkedésekkel. A
nemzeti szinten tett erőfeszítéseknek kedvező hatásuk lehet a
befektetővédelemre az érintett tagállamban. A tagállami intézkedések azonban
– jellegükből adódóan – csak az érintett tagállam területére
korlátozódnak. Másrészről fennáll a kockázata annak, hogy eltérő
megoldások születnek a befektetői tájékoztatókra vonatkozóan. A tagállami
szintű megoldások nem képesek egyenlő versenyfeltételeket teremteni a
termékek előállítói és a forgalmazók számára, illetve a befektetői
tájékoztatók tekintetében nem alkalmasak az Unió egészében azonos szintű
befektetővédelem biztosítására sem. Európai szintű fellépésre van
tehát szükség.
Az arányosság
elvével (az EUSZ 5. cikkének (4) bekezdése) összhangban e
kezdeményezés célkitűzéseinek elérése érdekében szükséges és helyénvaló
meghatározni a lakossági befektetési termékekkel kapcsolatos tájékoztatók
tartalmára és formájára vonatkozó elveket, továbbá e tájékoztatók elkészítésére
és a lakossági befektetőkhöz történő eljuttatására vonatkozó
szabályokat. E követelmények részleteit a második szinten kell kidolgozni annak
érdekében, hogy biztosítható legyen az intézkedések szükséges mértékű
konzisztenciája, megkönnyítve ezáltal a különböző ágazatokból származó
befektetési termékek összehasonlítását. 
3.3.        Az EUMSZ 290. és
291. cikkének való megfelelés
2011. január 1-jétől
alkalmazandók a három európai felügyeleti hatóságot, azaz az Európai
Bankhatóságot (EBH), az Európai Biztosítás- és Foglalkoztatóinyugdíj-hatóságot
(EBFH) és az Európai Értékpapírpiaci Hatóságot (EÉPH) létrehozó rendeletek[3]. Ezzel összefüggésben a
Bizottság emlékeztetni kíván a rendeletek 2009. szeptember 23-i
elfogadásakor az EUMSZ 290. és 291. cikkével összefüggésben tett
nyilatkozatára, amely szerint: „A szabályozási standardok elfogadására
vonatkozó eljárások tekintetében a Bizottság hangsúlyozza a pénzügyi
szolgáltatási ágazatnak a Lámfalussy-rendszerből eredő egyedi
jellegét, amelyet az EUMSZ-hez csatolt 39. nyilatkozat is kifejezetten elismer.
A Bizottság azonban súlyos kétségeinek ad hangot azzal kapcsolatban, hogy a
felhatalmazáson alapuló jogi aktusok és a végrehajtási intézkedések
elfogadásakor betöltött szerepének a korlátozása összhangban van-e az EUMSZ
290. és 291. cikkével.” 
3.4.        A javaslat részletes
magyarázata
3.4.1.     Befektetési termékek,
amelyekhez lakossági befektetőnek történő értékesítés esetén csatolni
kell a kiemelt információkat tartalmazó dokumentumot
A befektetési
termékeket eltérő jogi formákba lehet önteni, és így ugyanazt a
befektetési ajánlatot különböző ágazatokban is meg lehet tenni. A
befektetési termékek kialakítása tehát azt a benyomást keltheti, hogy termékek
igencsak különbözőek, jóllehet a mögöttes gazdasági célok hasonlók (egy
befektetési alap, egy betét és egy befektetési egységhez kötött (unit-linked)
biztosítás például nagyon is eltérőnek tűnhet miközben egyformán
felhasználhatók ugyannak a befektetési ajánlatnak a közvetítésére.) A termékek
mindegyike egy viszonylag egyszerű szükséglet kielégítésére irányul: a
kockázatmentesen elérhető hozamot meghaladó tőkefelhalmozásra.
Jóllehet ezek a termékek különböznek az általuk kínáltakban – némelyik a
tőkefelhalmozás lehetőségét tőkegaranciával kombinálja, némelyik
viszont nem; van köztük olyan, amelyik a befektetési elemet egy másik elemmel
vegyíti (például életbiztosítást nyújt) – mindegyiküket lakossági
befektetők részére értékesítik, amikor azok pénzügyi közvetítőkhöz
vagy közvetlenül a termékek előállítóihoz fordulnak olyan termékekért,
amelyek tőkefelhalmozásra irányuló szükségleteket elégítenek ki.
Ezek a befektetési
termékek kiteszik a befektetőt az eszközök piaci értékének változásával
vagy az eszközökből várható kifizetések ingadozásával járó kockázatnak. Ez
a kitettség azonban nem olyan közvetlen kockázat, mint például amikor a befektető
magát az adott eszközt vásárolja meg. Valójában ezek a termékek és az
előállítóik – a szóban forgó termékek „becsomagolásán”, vagy a közvetlen
tulajdonlástól eltérő más mechanizmuson keresztül – a befektető és a
piacok közé ékelődnek. Ilyen mechanizmus lehet például a tőkének sok
befektetőtől történő összegyűjtése kollektív befektetések
megvalósítása céljából, vagy az áttételes kitettség származtatott eszközökön
keresztül. Ezek a módszerek még összetettebbé teszik a termékeket, további
költségeket generálnak és rontják az átláthatóságot. Másrészről azonban
ezek a technikák lehetővé teszik a kockázatok szétterítését és egyéb olyan
előnyöket kínálnak, amelyek különben nem lennének elérhetők a
befektetők számára. A befektetési piacokon való hatékonyabb részvétel
lehetőségét kínálják a hétköznapi befektetők számára, ami végső
soron sokoldalúbb tőkepiacokat, a befektetők számára pedig jobb
lehetőségeket teremt befektetői kitettségük diverzifikálására. A
szóban forgó valamennyi ilyen termék lefedése érdekében e rendelet
alkalmazásában a befektetési termék fogalma már eleve a „csomagtermékeket”
jelöli. A Bizottság 2009. áprilisi közleménye kifejezetten lakossági
befektetési csomagtermékeket említett. Az egyeztetések keretében
elhangzottakat követve ez a rendelet az eszközök tulajdonlásának
közvetettségére való utalással viszi át a gyakorlatba a csomagtermékek
megkülönböztetését.
A
fogalommeghatározásba beletartoznak a tőkegarantált termékek, és azok,
amelyeknél a tőke mellett a hozam egy része is garantált; a nyílt- vagy
zártvégű befektetési alapok, ideértve az ÁÉKBV-ket is; az összes
strukturált termék, formájuktól függetlenül (pl. biztosítási kötvényeket,
alapokat, értékpapírokat vagy banki termékeket tartalmazó csomagtermékek);
biztosítási termékek, amelyeknek visszaváltási értékét közvetve a
biztosítótársaságok saját befektetéseinek hozama vagy magának a
biztosítótársaságnak a jövedelmezősége határozza meg; valamint a
származtatott termékek. Az említett termékek némelyike felhasználható egyéni
magánnyugdíj-termékként, azaz nyugdíj-előtakarékossági célú
tőkefelhalmozási eszközként. 
E
fogalommeghatározás eredményeként az alábbi termékek nem tartoznak e rendelet
hatálya alá:
- olyan termékek,
amelyek esetében a hozam pontos mértékét a termék teljes futamidejére
vonatkozóan előre maghatározzák, mivel ilyen esetekben a kifizetendő
összeg nem függ más eszközök árának ingadozásától (nincs befektetési kockázat);
- fedezetlen
részvények és kötvények, amennyiben ezek az érintett eszközök közvetlen
birtoklásán kívül egyéb mechanizmust nem tartalmaznak; 
- nem
„strukturált” betétek, azaz például az EURIBOR vagy a LIBOR kamatlábhoz kötött
betétek; 
- olyan
biztosítási termékek, amelyek kizárólag biztosítási ellátásokat kínálnak, azaz
például a tisztán valamilyen kockázattal szemben védelmet kínáló biztosítási
termékek vagy nem életbiztosítási termékek, amelyeknek nincs egy vagy több
mögöttes eszköz hozama vagy más referenciaérték ingadozásának kitett
visszaváltási értéke;
- a 2003/41/EK
vagy a 2009/138/EK irányelv szerinti foglalkoztatói nyugdíjkonstrukciók;- olyan
nyugdíjelőtakarékossági termékek, amelyeknél a nemzeti szabályozás alapján
a munkáltató pénzügyi hozzájárulásra kötelezett, és amelyek esetében a
munkavállalónak nincs választási lehetősége a nyugdíjelőtakarékossági
termék szolgáltatója tekintetében.
A kifizetések
teljesítésére alkalmazott mechanizmus nem lesz releváns a hatály meghatározása
szempontjából: a jövedelmet termelő vagy lejáratkor egyösszegű
kifizetést teljesítő vagy más megoldást alkalmazó termékek mindegyike a
rendelet hatálya alá tartozik, ha megfelelnek az általános
fogalommeghatározásnak.
A
fogalommeghatározás semmilyen utalást nem tartalmaz arra vonatkozóan, hogy a
terméket lakossági befektetőknek szánták-e vagy sem, jóllehet a
befektetési termékek jelentős részét már eleve a lakossági ügyfelekre
szabják. Ez annak a ténynek a következménye, hogy a lakossági szempontot csak
az értékesítési pontnál lehet megítélni, amikor a forgalmazó egy bizonyos
befektetési terméket a lakossági ügyfél részére elad, vagy azzal kapcsolatban
tanácsot nyújt. A tájékoztatást ugyanakkor minden olyan esetben biztosítani
kell, amikor a rendelet hatálya alá tartozó terméket lakossági ügyfél részére
értékesítik.
3.4.2.     A kiemelt információkat
tartalmazó dokumentum elkészítésével kapcsolatos felelősség (5. cikk)

A kiemelt
információkat tartalmazó dokumentum elkészítéséért a javaslat szerint
egyértelműen a befektetési termék előállítója felelős. A
rendelet értelmezésében befektetési termék előállítója: a befektetési
terméket előállító személy, illetve olyan személy, aki valamely
meglévő befektetési termék kockázati vagy költségszerkezetét érdemben
megváltoztatta. (A több terméket kombináló jogalany termékelőállítónak minősül.)
Ez a fogalommeghatározás lefedi azokat a helyzeteket is, amikor egy adott
pénzügyi termék eredeti előállítója nem gyakorol ellenőrzést a
végső termék felett. Az eredeti termék nem minden megváltoztatása vonja
maga után a felelősség átruházását. A befektetési termék alapvető
jellemzőit, például kockázat/hozam-profilját vagy költségeit módosító
változtatásokat a 4. cikknek megfelelően a termék
újraelőállításának kell tekinteni. A tájékoztató vagy annak egy része
elkészítésének harmadik felekre történő átruházása – ami történhet például
a forgalmazókkal való együttműködés keretében – nem érinti a
termékelőállítónak a kiemelt befektetői információkkal kapcsolatos
általános felelősségét. 
3.4.3.     A kiemelt információkat
tartalmazó dokumentum tartalma és formája (6–11. cikk)
Ez a javaslat az
ÁÉKBV-k esetében a kiemelt befektetői információkra alkalmazott rendszert
vezeti be az összes többi lakossági befektetési termékre – a kiemelt
információkat tartalmazó dokumentumok mindegyikének standardizált „külsőt
és funkciót” kell kapnia, a tartalmat pedig az egységes módon bemutatott
kiemelt információkra fókuszálva kell meghatározni, elősegítve ezáltal az
információk összehasonlíthatóságát és a lakossági befektetők általi
megértését.
A kiemelt
információkat tartalmazó dokumentumot a potenciális befektetőkkel
folytatott hatékony kommunikáció egyik lehetőségének kell tekinteni. A
javaslat ezért egyértelmű iránymutatást tartalmaz a kiemelt információk
formájára és nyelvezetére vonatkozóan: rövid, tömör formában, nem technikai nyelvezettel
megírt dokumentumnak kell lennie, amely mellőzi a szakzsargont annak
érdekében, hogy az átlagos vagy tipikus lakossági befektető számára
érthető legyen. Olyan egységes formában kell elkészíteni, hogy a
befektetők képesek legyenek könnyedén összehasonlítani a különböző
befektetési termékeket. A kiemelt információkat tartalmazó dokumentumnak önálló
dokumentumnak kell lennie abban az értelemben, hogy lakossági befektetőnek
ne kelljen egyéb dokumentumokat is elolvasnia ahhoz, hogy megértse a
befektetési termék legfontosabb jellemzőit, és megalapozott befektetési
döntést hozhasson. A kiemelt információkat tartalmazó dokumentumnak egyúttal
jól megkülönböztethetőnek kell lennie az egyéb marketing célú anyagoktól.
A javaslat
meghatározza a befektetési termékek azon lényeges elemeit, amelyet be kell
mutatni a kiemelt befektetői információk között: a termék és
előállítójának azonosítása; a termék jellege és fő jellemzői,
ideértve azt is, hogy a befektetők veszíthetnek-e vele tőkét vagy
sem; a termék kockázat/hozam-profilja; költségek; és – amennyiben indokolt – a
múltbeli hozamra vonatkozó adatok. Egyes termékek vonatkozásban más
információkat is meg lehet adni, a magánnyugdíj-termékek esetében pedig
tájékoztatást kell adni a jövőbeni lehetséges kimenetelekről. Az
összehasonlíthatóság elősegítése érdekében a javaslat meghatározza a
dokumentum szakaszainak közös formátumát és sorrendjét. Elemi fontossággal bír,
hogy a dokumentumban közölt információk a legszükségesebbekre korlátozódjanak,
máskülönben a dokumentum túlságosan bonyolulttá válik a lakossági
befektetők számára. Annak érdekében, hogy a kiemelt információkat
tartalmazó dokumentum megőrizhesse rövid formáját, egyéb információt nem
tartalmazhat.
E követelményeket
felhatalmazáson alapuló jogi aktusokban kell pontosítani, a kockázatokkal és
költségekkel kapcsolatos összefoglaló számításokhoz használt módszertant pedig
technikai standardok fogják rögzíteni. Ezzel a megoldással a szabályozás
hatálya alá tartozó termékek sokféleségének figyelembevételével biztosítható a
tájékoztatók maximális konzisztenciája és összehasonlíthatósága. A
kezdeményezést eredményesen támogató további intézkedések is szerepelnek a
tervek között: például a kifejezések közös glosszáriumba foglalása vagy az
egyszerűsített nyelvezet alkalmazása tekintetében bevált módszerek
megosztása.
A kezdeményezés
ezenfelül a kiemelt befektetői információk naprakészen tartását szolgáló
intézkedéseket, valamint a kísérő reklámcélú tájékoztatókban szereplő
hivatkozások megfelelőségét biztosító intézkedéseket is tartalmaz.
A kezdeményezés
egyértelműen meghatározza a befektetési termék előállítójának a
kiemelt befektetői információk alapján fennálló felelősségét és az e
tekintetben fennálló bizonyítási terhet: amennyiben a lakossági befektető
panasszal él, a termék előállítójának kell igazolnia azt, hogy eleget tett
a rendeletnek. 
3.4.4.     A kiemelt információkat
tartalmazó dokumentum rendelkezésre bocsátására vonatkozó kötelezettség
(12–13. cikk)
A javaslat a
kiemelt információkat tartalmazó dokumentum rendelkezésre bocsátását írja
elő (tehát nem egyszerűen a felkínálását). Annak, aki a terméket a
kisbefektetőnek értékesíti (legyen az a forgalmazó vagy – közvetlen
értékesítés esetén – a termék előállítója), az értékesítés megtörténte
előtt kellő időben a potenciális befektető rendelkezésére
kell bocsátania a tájékoztatót. A tájékoztató rendelkezésre bocsátásának
időzítése kulcsfontosságú: ahhoz, hogy érdemi hatása lehessen, a
dokumentumot a befektetési döntés meghozatala előtt rendelkezésre kell
bocsátani. A javaslat szerinti rendelet ugyanakkor némi rugalmasságot biztosít
a dokumentum rendelkezésre bocsátásának időzítése tekintetében akkor, ha a
forgalmazás nem személyes értékesítés formájában történik. A javaslat emellett
a kisbefektetőknek szánt kiemelt információkat tartalmazó dokumentum
rendelkezésre bocsátásához igénybevett adathordozóra vonatkozó rendelkezéseket
is tartalmaz, ideértve például a papírtól eltérő adathordozók
alkalmazásának feltételeit is. Ezen előírások révén biztosítható, hogy a
szóban forgó adathordozók megfeleljenek az értékesítés szempontjainak, továbbá,
hogy a lakossági befektetők a jövőben is folyamatosan hozzáférjenek
az információkhoz. A konzisztens eredmények elérése érdekében a módszertani
részleteket, illetve a tájékoztatónak a lakossági befektetők részére
történő rendelkezésre bocsátásának időzítését és feltételeit
felhatalmazáson alapuló jogi aktusok fogják meghatározni.
3.4.5.     Panaszok, jogorvoslat és
együttműködés (14–17. cikk)
A javaslat arra
vontakozóan is tartalmaz rendelkezéseket, hogy a hatékony panaszkezelési
eljárás mind a befektetési termék előállítója, mind a tagállamok szintjén
biztosított legyen. Ezenfelül a javaslat a vitarendezési eljárásokhoz és a
jogorvoslati lehetőségekhez való tényleges hozzáférést biztosító
intézkedésekről is rendelkezik.
A javaslat több
ágazatot lefedő jellege – a banki, biztosítási termékek mellett az
értékpapírok és a különböző alapok is a hatálya alá tartoznak – magasabb
szintű és érdemi együttműködést tesz szükségessé valamennyi ágazat
illetékes hatóságai között.
3.4.6.     Közigazgatási szankciók és
intézkedések (18–22. cikk)
A szankciókról szóló bizottsági közlemény[4] megerősítette, hogy „az
uniós szabályok megfelelő alkalmazásának biztosítása mindenekelőtt a
nemzeti hatóságok feladata, az ő felelősségük az, hogy a pénzügyi
intézményeket megakadályozzák az uniós szabályok megsértésében, és hogy
joghatóságukon belül szankcionálják a jogsértéseket”. A közlemény egyúttal
nyomatékosította, hogy a nemzeti hatóságoknak koordinált és integrált módon
kell fellépniük. 
A közleménnyel összhangban és a pénzügyi
ágazatra vonatkozóan hozott egyéb uniós szintű kezdeményezéseket követve a
javaslat a szankciókra és intézkedésekre vonatkozó rendelkezéseket is
tartalmaz, amelyek célja a konzisztencia biztosítása érdekében harmonizált
megközelítés bevezetése a szankciók tekintetében. Fontos, hogy azokban az
esetekben, amikor a javaslat kulcsfontosságú rendelkezéseinek nem tesznek
eleget, közigazgatási szankciók és intézkedések kerüljenek alkalmazásra,
továbbá, hogy ezek a szankciók és intézkedések hatékonyak, arányosnak és
visszatartó erejűek legyenek.
3.4.7.     Az ÁÉKBV-kre vonatkozó
átmeneti rendelkezés, illetve felülvizsgálatra vonatkozó rendelkezés
(23–25. cikk)
Tekintettel a kiemelt befektetői
információknak az ÁÉKBV-k esetében nemrégiben történt bevezetésére, jelen
szakaszban nem lenne arányos e rendeletnek a kiemelt információkat tartalmazó
dokumentumra vonatkozó előírásait az ÁÉKBV-kre alkalmazni. Ebből a
megfontolásból a javaslat egy átmeneti rendelkezésen keresztül lehetővé
teszi az ÁÉKBV-k számára, hogy e rendelet hatálybalépésétől számított öt
évig még a 2009/65/EK irányelv szerinti kiemelt befektetői információkat
alkalmazzák.
Akkorra a Bizottság meg fogja tudni ítélni
azt, hogy miként kell az ÁÉKBV-ket kezelni, és szükség van-e a ÁÉKBV-k
tekintetében alkalmazott kiemelt befektetői információk szabályozásának
módosítására, illetve milyen módon kerüljön erre sor annak érdekében, hogy az
elérhető legnagyobb mértékben megvalósuljon az ÁÉKBV-kre vonatkozó
információk és a kiemelt információkat tartalmazó dokumentum tekintetében ezen
rendelet alapján szabályozott egyéb befektetési termékekre vonatkozó
információk közötti összehasonlíthatóság. Az ÁÉKBV-k esetében alkalmazott
kiemelt befektetői információk tartalmát érintő lehetséges
módosítások mellett még számos egyéb megoldás elképzelhető a szabályozás
arányos kiigazítására. Az egyik lehetőség e rendelet átmeneti
rendelkezésének meghosszabbítása lehet, ami által az ÁÉKBV-kre továbbra is csak
2009/65/EK irányelv előírásai vonatkoznának; ezen előírásokat
ugyanakkor ki lehet igazítani úgy, hogy az információk összehasonlíthatósága
biztosítva legyen. Egy másik lehetőség a 2009/65/EK irányelv módosítása
lehet az ÁÉKBV-kre vonatkozó kiemelt befektetői információkkal kapcsolatos
rendelkezések hatályon kívül helyezésével és az ÁÉKBV-kkel kapcsolatos
tájékoztatásra vonatkozó anyagi jogi szabályoknak e rendeletbe történő
áthelyezésével. Egy további lehetséges megoldás lehet az ÁÉKBV-kre vonatkozó
kiemelt befektetői információkkal kapcsolatos rendelkezéseknek az
ÁÉKBV-kre vonatkozó szabályozási keretben történő meghagyása azzal, hogy
az ÁÉKBV-k esetében a kiemelt befektetői információk egyenértékűek a
lakossági befektetési csomagtermékek esetében e rendelet alapján alkalmazott
kiemelt információkat tartalmazó dokumentummal. A különböző
lehetőségek értékelésének – indokolt esetben – része lehet azon esetleges
változtatások elemzése is, amelyek a kiemelt információkat tartalmazó
dokumentum vonatkozásában e rendelet alapján szükségesnek mutatkoznak.
Ez a rendelet tartalmaz egy, az intézkedései
hatékonysága tekintetében négy év elteltével elvégzendő felülvizsgálatra
vonatkozó rendelkezést. Ez az időzítés megelőzi a fent említett
átmeneti időszak végét, így a következtetések már levonhatók lesznek az
ÁÉKBV-k megfelelő kezelésének tekintetében is. A felülvizsgálat keretében
azt is meg kell vizsgálni, hogy ki kell-e bővíteni a rendelet hatályát az
Unióban kínált új vagy innovatív befektetési termékekre.
3.4.8.     A fogyasztók tájékoztatására
vonatkozó egyéb uniós jogszabályokkal való kölcsönhatás
Az uniós jog tájékoztatásra vonatkozó egyéb
előírásaival kapcsolatban meg kell említeni, hogy az e rendelet alapján
előírt kiemelt információkat tartalmazó dokumentum olyan új tájékoztató
dokumentum, amely – tartalma és formája tekintetében – kizárólagosan azon átlagos
lakossági befektető igényeihez szabott, aki egy befektetési döntés
meghozatala előtt meg akarja ismerni, illetve össze akarja hasonlítani a
különböző befektetési termékeket. A rendelet kialakítása és célja nem
teljesen azonos tehát olyan egyéb tájékoztatási előírásokkal, mint például
a tájékoztatóról szóló irányelv szerinti összefoglalóra vonatkozó követelmények
vagy a Szolvencia II. irányelv szerinti tájékoztatási követelmények. Az
említett tájékoztatási előírások célja túlmutat a lakossági befektetőknek
nyújtott kiemelt információk biztosításán: ezek által például a pénzügyi piacok
felé biztosítják az átláthatóságot, vagy az ajánlatban szereplő ügylettel
kapcsolatos teljes körű, minden részletre kiterjedő tájékoztatást
szabályozzák. Következésképp a kiemelt információkat tartalmazó dokumentum nem
fogja tudni kiváltatni ezeket az egyéb előírásokat, így azokkal
párhuzamosan fog létezni. Az e rendelet kapcsán szerzett tapasztalatok
ugyanakkor meg fogják mutatni, hogy a gyakorlatban szükség van-e a kiemelt információk
szabályozásának finomítására, például más uniós jogszabályok által előírt
tájékoztatási követelmények kiváltása érdekében. 
Ezenfelül a kiemelt információkra vonatkozó
előírások párhuzamosan léteznek a fogyasztói pénzügyi szolgáltatások
távértékesítéssel történő forgalmazásáról szóló irányelv és az
elektronikus kereskedelemről szóló irányelv előírásaival. A pénzügyi
szolgáltatások távértékesítéséről szóló irányelv előírásai a
szolgáltatáshoz kapcsolódnak, az elektronikus kereskedelemről szóló
irányelv előírásai pedig az uniós jog által megállapított egyéb
tájékoztatási követelmények kiegészítései. Ez a rendelet tehát nem fogja
érinteni az említett irányelveket. 
4.           KÖLTSÉGVETÉSI VONZATOK 
Az uniós költségvetést érintő hatások nem
merülnek fel, a szóban forgó feladatok ellátása nem igényel további forrásokat
vagy álláshelyeket. Az európai felügyeleti hatóságok számára kilátásba
helyezett feladatok az említett hatóságok meglévő feladatai közé
tartoznak, így a szóban forgó hatóságok jóváhagyott pénzügyi kimutatásaiban
szereplő források és személyi állomány elegendő lesz ezen feladatok
végrehajtásához. 
2012/0169 (COD)
Javaslat
AZ EURÓPAI PARLAMENT ÉS A TANÁCS
RENDELETE
a befektetési termékekkel kapcsolatos kiemelt
információkat tartalmazó dokumentumokról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak
114. cikkére,
tekintettel az Európai Bizottság javaslatára[5]
a jogalkotási aktus tervezetének a nemzeti
parlamentek számára való megküldését követően,
tekintettel az Európai Központi Bank
véleményére[6],

tekintettel az Európai Gazdasági és Szociális
Bizottság véleményére[7],

az európai adatvédelmi biztossal folytatott
konzultációt követően,
rendes jogalkotási eljárás keretében,
mivel:
(1)       A lakossági befektetők
számára a befektetési termékek egyre szélesebb választékát kínálják, amikor
valamilyen befektetési lehetőséget keresnek. Ezek a termékek gyakran
valamilyen egyedi, a lakossági befektetők igényeire szabott befektetési
megoldást nyújtanak, viszont gyakran bonyolultak és nehezen áttekinthetők.
Az ilyen befektetési termékekre vonatkozóan hatályban levő tájékoztatási
előírások koordinálatlanok és jellemzően nem nyújtanak segítséget a
lakossági befektetőknek ahhoz, hogy össze tudják hasonlítani a
különböző termékeket, és meg tudják ismerni azok jellemzőit. A
lakossági befektetők emiatt gyakran olyan befektetéseket választanak,
amelyeknek a kockázatait és költségeit nem teljes mértékben látják át, és ennek
következtében esetenként váratlan veszteségeket szenvednek el. 
(2)       A lakossági
befektetőknek kínált befektetési termékek átláthatóságára vonatkozó
rendelkezések javítása fontos befektetővédelmi intézkedés, egyben a
lakossági befektetők pénzügyi piacokba vetett bizalma helyreállításának is
az egyik előfeltétele. Uniós szinten, a kiemelt befektetői
információk rendszerének kidolgozásán keresztül az átruházható értékpapírokkal
foglalkozó kollektív befektetési vállalkozásokra (ÁÉKBV) vonatkozó törvényi,
rendeleti és közigazgatási rendelkezések összehangolásáról szóló,
2009. július 13-i 2009/65/EK európai parlamenti és tanácsi
irányelvvel[8]
már megtörténtek az első lépések ebbe az irányba. 
(3)       A befektetési terméket kínáló
ágazat szerint változó szabályok, illetve az e terültre vonatkozó eltérő
nemzeti szabályozás miatt a különböző termékek és forgalmazási csatornák
nem egyenlő versenyfeltételek között működnek, ez pedig további
akadályokat emel a pénzügyi szolgáltatások és termékek egységes piacán. A befektetővédelem
területén mutatkozó hiányosságok orvosolása érdekében a tagállamok az eddigiek
során eltérő és koordinálatlan intézkedéseket hoztak, és
valószínűsíthető ezen tendencia folytatódása. A befektetési
termékekkel kapcsolatos tájékoztatókra vonatkozó szabályozások eltérései miatt
nem alakulhatnak ki egyenlő versenyfeltételek a befektetési termékek
különböző előállítói, illetve e termékek értékesítői között, az
eltérések tehát torzítják a versenyt. Emiatt a befektetővédelem szintje
sem lehet egységes az Unióban. Ezek az eltérések akadályt jelentenek az
egységes piac létrehozása és zökkenőmentes működése szempontjából.
Ebből következően a megfelelő jogalap az EUMSZ-nek az Európai
Unió Bírósága állandó ítélkezési gyakorlata szerint értelmezett 114. cikke.
(4)       Az eltérések megelőzése
érdekében az átláthatóság tekintetében uniós szinten egységes szabályokat kell
alkotni a befektetési termékek piacán tevékenykedő összes résztvevőre
vonatkozóan. Rendelet megalkotására van szükség ahhoz, hogy a kiemelt információkat
tartalmazó dokumentum közös standardja olyan formát öltsön, amely alkalmas e
dokumentum formátumának és tartalmának harmonizálására. A közvetlenül
alkalmazandó rendelet által biztosítható, hogy a befektetési termékek piacán
tevékenykedő valamennyi szereplőre ugyanazon követelmények
vonatkozzanak. Az egységes tájékoztatási követelmények megteremtését szolgálja
az is, hogy a rendelettel kizárhatók a nemzeti rendelkezéseknek egy esetleges
irányelv nem egységes átültetéséből következő eltérései. A rendelet
alkalmazása azért is helyénvaló, mert ezáltal biztosítható, hogy a befektetési
termékek valamennyi értékesítőjére egységes szabályok vonatkozzanak a
kiemelt információkat tartalmazó dokumentumnak a lakossági befektetők
rendelkezésére bocsátása tekintetében. 
(5)       Miközben a befektetési
termékekre vonatkozó tájékoztatás javítása létfontosságú a lakossági
befektetők pénzügyi piacokba vetett bizalmának helyreállítása
szempontjából, ugyanennyire fontos, hogy e termékek értékesítési folyamatai is
hatékonyan szabályozva legyenek. Ez a rendelet kiegészíti a 2004/39/EK európai
parlamenti és tanácsi irányelvnek[9]
a forgalmazásra vonatkozó rendelkezéseit. A rendelet ugyancsak kiegészíti a
2002/92/EK európai parlamenti és tanácsi irányelvnek[10] a biztosítási termékek
forgalmazására vonatkozó rendelkezéseit.
(6)       Ez a rendelet formájuktól és
szerkezetüktől függetlenül minden olyan termékre alkalmazandó, amelyeket a
pénzügyi szolgáltatási ágazat abból a célból állít elő, hogy olyan
befektetési lehetőségeket kínáljon a lakossági befektetők részére,
amelyek esetében a befektetőnek kínált hozam egy vagy több eszköz
hozamától vagy – egy kamatlábtól eltérő – referenciaérték
teljesítményétől függ. A szóban forgó termékek közé tartoznak többek
között a befektetési alapok, a befektetéssel kombinált életbiztosítások és a strukturált
lakossági termékek. Ezen termékek esetében a befektetés nem olyan közvetlen
jellegű, mint amikor a befektető magát az eszközt veszi meg és
birtokolja azt. Ezek a termékek az eszközöknek a közvetlen birtokláshoz képest
eltérő kitettségek létrehozása, eltérő termékjellemzők kínálása
vagy eltérő költségstruktúrák kialakítása céljából történő
„becsomagolásán” vagy vegyítésén keresztül a befektetők és a piacok közé
ékelődnek. A „becsomagolás” révén a lakossági befektetők olyan
befektetési stratégiákat is követhetnek, amelyek egyébként nem lennének
elérhetők vagy nem lennének célszerűek számukra, de ezekhez adott
esetben további információkat is rendelkezésükre kell bocsátani, különösen
ahhoz, hogy lehetővé váljon a befektetések „becsomagolási” módjainak
összehasonlítása. 
(7)       Annak biztosítása érdekében,
hogy ez a rendelet kizárólag az említett befektetési csomagtermékekre
vonatkozzon, a befektetési elemet nem kínáló biztosítási termékeket, valamint a
kizárólag kamatláb-kockázatnak kitett termékeket ki kell zárni a rendelet
hatálya alól. Nem terjed ki a rendelet hatálya a közvetlenül birtokolt
eszközökre – mint például a vállalati részvényekre vagy az államkötvényekre –,
amelyek nem befektetési csomagtermékek. Mivel e rendelet középpontjában a
lakossági befektetők részére értékesített befektetési termékekre vonatkozó
információk összehasonlíthatóságának és megérthetőségének javítása áll, a
foglalkoztatói nyugdíjrendszerek – amelyek a foglalkoztatói nyugellátást
szolgáltató intézmények tevékenységéről és felügyeletéről szóló,
2003. június 3-i európai parlamenti és tanácsi irányelv[11] vagy a biztosítási és
viszontbiztosítási üzleti tevékenység megkezdéséről és gyakorlásáról
szóló, 2009. november 25-i európai parlamenti és tanácsi irányelv[12] (Szolvencia II.) hatálya alá
tartoznak – nem tartoznak e rendelet hatálya alá. Ehhez hasonlóan bizonyos, a
2003/41/EK irányelv hatálya alá nem tartozó foglalkoztatói nyugdíjtermékeket is
ki kell zárni e rendelet hatálya alól, feltéve, hogy ezeknél a munkáltató a
nemzeti szabályozás alapján pénzügyi hozzájárulásra kötelezett, a
munkavállalónak pedig nincs választási lehetősége a
nyugdíjelőtakarékossági termék szolgáltatója tekintetében.Az intézményi
befektetőkre szakosodott befektetési alapok szintén nem tartoznak e
rendelet hatálya alá, hiszen ezek a lakossági befektetők számára nem
megvásárolhatók. A rendelet hatályának azonban ki kell terjednie az egyéni
nyugdíjcélú megtakarítások felhalmozását szolgáló befektetési termékekre, mivel
ezek gyakran versenyeznek a rendelet hatálya alá tartozó más termékekkel, és
ezeket hasonlóképpen értékesítik a lakossági befektetők részére.
(8)       Az e rendeletben
megállapított kötelezettségek és az értékpapírok nyilvános kibocsátásakor vagy
piaci bevezetésekor közzéteendő tájékoztatóról és a 2001/34/EK irányelv
módosításáról szóló, 2003. november 4-i 2003/71/EK irányelv[13], valamint a 2009/138/EK
irányelv szerinti kötelezettségek közötti kapcsolat tisztázása érdekében
szükséges rendelkezni arról, hogy az említett irányelveket e rendelet mellett
továbbra is alkalmazni kell.
(9)       A befektetési termékek
előállítónak – például az alapkezelőknek, a biztosítótársaságoknak,
az értékpapír-kibocsátóknak, a hitelintézeteknek és a befektetési
vállalkozásoknak – kell elkészíteniük a kiemelt befektetői információkat
tartalmazó dokumentumot, mivel helyzetükből adódóan ők ismerik a
legjobban a terméket, és ők felelősek érte. A dokumentumot a
befektetési termék előállítójának azt megelőzően kell
elkészítenie, hogy a termék megvásárolható lenne a lakossági befektetők
számára. Azokban az esetekben viszont, amikor a terméket nem lakossági
befektetőknek értékesítik, nincs szükség a kiemelt információkat
tartalmazó dokumentum elkészítésére. Abban az esetben pedig, ha a befektetési
termék előállítója számára gyakorlati szempontokból nem célszerű, hogy
maga készítse el a kiemelt információkat tartalmazó dokumentumot, ezt a
feladatot másra is átruházhatja. A kiemelt információkat tartalmazó
dokumentumok széles körű terjesztésének és elérhetőségének
biztosítása érdekében e rendelet lehetővé teszi a befektetési termék
előállítójának, hogy a dokumentumokat egy általa választott weboldalon
tegye közzé.
(10)     A lakossági befektetők
igényeinek való megfelelés érdekében biztosítani kell, hogy a befektetési
termékekre vonatkozó információk pontosak, helytállóak és egyértelműek
legyenek, továbbá ne legyenek félrevezetőek a befektetők számára.
Annak érdekében, hogy a kiemelt információkat tartalmazó dokumentum
érthető legyen a lakossági befektetők számára, ez a rendelet közös
standardokat állapít meg a dokumentum elkészítésére vonatkozóan. Tekintettel
arra, hogy a szakértők által alkalmazott pénzügyi terminológia megértése a
lakossági befektetők jelentős része számára nehézséget okoz, különös
figyelmet kell szentelni a dokumentum szövegének szókészletére és stílusára.
Szabályokat kell megállapítani a dokumentum elkészítéséhez használt nyelvre
vonatkozóan is. Továbbá a kiemelt információkat tartalmazó dokumentumnak
önmagában, egyéb információkra való hivatkozások nélkül is érhetőnek kell
lennie a lakossági befektetők számára.
(11)     A lakossági befektetők
részére olyan tájékoztatást kell nyújtani, amire szükségük van ahhoz, hogy megalapozott
befektetési döntést tudjanak hozni, és össze tudják hasonlítani a
különböző befektetési termékeket. Ha azonban ez az információ nem rövid és
tömör, fennáll a kockázata, hogy nem fogják használni. A kiemelt információkat
tartalmazó dokumentum ezért kizárólag kiemelt információkat tartalmazhat,
konkrétan a termék jellegére és jellemzőire vonatkozóan, ideértve például
azt, hogy a fennáll-e a tőkevesztés kockázata a termék esetében, továbbá a
termék költségeire és kockázati profiljára vonatkozó információkat, valamint a
termék hozamával kapcsolatos információkat, illetve bizonyos egyéb
információkat a termékek egyes típusaira vonatkozóan, ideértve például a
nyugdíjcélú megtakarítási termékeket. 
(12)     Tekintettel arra, hogy a
fogyasztói magatartás és képességek miatt a tájékoztatás formátumát,
prezentációját és tartalmát a közölt információ megértésének és
felhasználásának maximalizálása érdekében kellő körültekintéssel kell
megválasztani, a kiemelt befektetői információkat tartalmazó dokumentumot
olyan formátumban kell elkészíteni, amely lehetővé teszi a lakossági
befektetők számára, hogy összehasonlítsák a különböző befektetési
termékeket. A témáknak, illetve a témákon belüli fejezeteknek minden egyes
dokumentumban azonos sorrendben kell követniük egymást. Ezenfelül az egyes
termékekre vonatkozó kiemelt információkat tartalmazó dokumentumban
szerepeltetendő információk részleteinek, illetve az információk
prezentációjának további harmonizációját olyan felhatalmazáson alapuló jogi
aktusokon keresztül kell megvalósítani, amelyek figyelembe veszik a fogyasztói
magatartással kapcsolatban rendelkezésre álló kutatási eredményeket és a
folyamatban lévő kutatásokat, ideértve az információk fogyasztók felé való
közvetítésére alkalmazott módszerek hatékonyságának kutatására irányuló tesztek
eredményeit is. Egyes befektetési termékek továbbá választási lehetőséget
is adnak a lakossági befektetőnek a különböző mögöttes befektetések
között. A formátum meghatározásánál ezeket a termékeket is figyelembe kell
venni. 
(13)     A lakossági befektetők
egyre jellemzőbben nemcsak pénzügyi megtérülési lehetőségeket
mérlegelnek befektetési döntéseik során. Gyakran egyéb megfontolásokat, például
szociális vagy környezetvédelmi célokat is követnek. A befektetések nem pénzügyi
vonatkozásaival kapcsolatos információk ugyancsak fontosak lehetnek azok
számára, akik fenntartható, hosszú távú befektetési lehetőséget keresnek.
A befektetési termék előállítója által elérni szándékozott szociális,
környezetvédelmi vagy felelős vállalatirányítási eredményekre vonatkozó
információk összehasonlítása azonban nehézségekbe ütközhet, vagy ezek az
információk akár teljesen hiányozhatnak is. Következésképp célszerűnek
tűnik még jobban harmonizálni az arra vonatkozó információk részleteit,
hogy a környezetvédelmi, szociális vagy felelős vállalatirányítási
szempontokat figyelembe vették-e, és ha igen, milyen módon. 
(14)     A kiemelt befektetői
információkat tartalmazó dokumentumnak egyértelműen
megkülönböztethetőnek kell lennie az értékesítési célokat szolgáló
közleményektől. A kiemelt befektetői információkat tartalmazó
dokumentum jelentőségét a szóban forgó egyéb dokumentumok nem
kisebbíthetik. 
(15)     Annak biztosítása érdekében,
hogy a kiemelt információkat tartalmazó dokumentumban található információk
megbízhatók legyenek, e rendelet a befektetési termékek előállítói számára
előírja, hogy a kiemelt befektetői információkat tartalmazó
dokumentumot tartsák naprakészen. Ennek érdekében az információk frissítésének
feltételeire és gyakoriságára, valamint a kiemelt információkat tartalmazó
dokumentum felülvizsgálatára vonatkozó szabályok felhatalmazáson alapuló jogi
aktusban kerülnek elfogadásra a Bizottság által.
(16)     A kiemelt információkat
tartalmazó dokumentum a lakossági befektetők befektetési döntéseinek alapjául
szolgál. Emiatt a befektetési termékek előállítóinak a lakossági
befektetők felé fennálló komoly felelőssége, hogy megfeleljenek e
rendelet szabályainak. Éppen ezért fontos biztosítani azt, hogy a befektetési
döntéseiket a kiemelt befektetői információkat tartalmazó dokumentumra
alapozó lakossági befektetetők rendelkezzenek hatékony jogorvoslati
lehetőségekkel. Biztosítani kell továbbá, hogy a lakossági befektetők
uniószerte azonos kártérítési jogokkal rendelkeznek azon károk vonatkozásában,
amelyeket a befektetési termék előállítójának az e rendeletben
meghatározott követelményeknek való megfelelés tekintetében felróható
mulasztások miatt szenvednek el. Ennek érdekében harmonizálni kell a
befektetési termékek előállítóinak felelősségére vonatkozó szabályokat.
E rendelet alapján a lakossági befektetők számára biztosítani kell a
lehetőséget arra, hogy a termék előállítóját felelősségre
vonhassák a rendelet megsértéséért, ha valamilyen veszteség a kiemelt
információkat tartalmazó dokumentum használatából fakadóan merül fel.
(17)     Tekintettel arra, hogy a
lakossági befektetők általában nem látják át részleteiben a befektetési
termékek előállítóinak belső folyamatait, fordított bizonyítási teher
kerül megállapításra. A termék előállítójának kell majd bizonyítania azt,
hogy a kiemelt befektetői információkat tartalmazó dokumentumot e
rendelettel összhangban készítette el. Azt viszont, hogy a lakossági
befektető vesztesége a kiemelt információkat tartalmazó dokumentumban
szereplő információ felhasználásából kifolyólag keletkezett, a lakossági
befektetőnek kell majd bizonyítania, hiszen ez a kérdés a lakossági
befektető közvetlen érdekkörébe tartozik.
(18)     A befektetési termék
előállítójának polgári jogi felelősségének azon kérdései
tekintetében, amelyek nem tartoznak a rendelet hatálya alá, a nemzetközi
magánjog vonatkozó szabályai alapján irányadónak tekinthető nemzeti jog
alkalmazandó. A lakossági befektető által előterjesztett polgári jogi
követelés elbírálásának tekintetében illetékes bíróságot a nemzetközi joghatóságra
vonatkozó szabályok alapján kell kijelölni. 
(19)     Annak érdekében, hogy a
lakossági befektető megalapozott befektetési döntést hozhasson, a
befektetési terméket értékesítő személyek számára elő kell írni, hogy
a kiemelt befektetői információkat tartalmazó dokumentumot jóval az
esetleges ügylet megkötését megelőzően rendelkezésre kell bocsátani.
E követelménynek általában az ügylet lebonyolítási helyétől és módjától
függetlenül eleget kell tenni. Az értékesítő személy fogalma magában
foglalja mind a forgalmazókat, mind magukat a befektetési termékek
előállítóit abban az esetben, ha úgy döntenek, hogy a terméket közvetlenül
értékesítik a lakossági befektetőknek. A szükséges rugalmasság és
arányosság biztosítása érdekében biztosítani kell annak lehetőségét, hogy
azon lakossági befektetőknek, akik valamilyen távközlési eszközön
keresztül kívánnak ügyletet kötni, lehetőségük legyen hozzájutni a kiemelt
befektetői információkat tartalmazó dokumentumhoz az ügylet megkötését
követően. A kiemelt befektetői információk még ilyenkor is hasznosak
lehetnek a befektető számára, például arra, hogy a befektető össze
tudja hasonlítani a megvásárolt terméket a kiemelt befektetői
információkat tartalmazó dokumentumban leírtakkal. A rendelet a 2002/65/EK
európai parlamenti és tanácsi irányelv sérelme nélkül alkalmazandó[14].
(20)     Egységes szabályokat kell
meghatározni annak érdekében, hogy a befektetési terméket értékesítő
személynek legyen lehetősége megválasztani, hogy milyen közvetítő
csatornát vesz igénybe a kiemelt információknak a lakossági befektetőkhöz
való eljuttatására, ideértve az elektronikus kommunikációs eszközök használatát
is azokban az esetekben, amikor az ügylet körülményeire való tekintettel ez
helyénvaló. A lakossági befektető számára ugyanakkor biztosítani kell a
lehetőséget, hogy a kiemelt információkat papíron kapja meg. A fogyasztók
információhoz való hozzáférését biztosítandó, a kiemelt információkat minden
esetben ingyenesen kell rendelkezésre bocsátani.
(21)     A lakossági befektetők
befektetési termékekbe vetett bizalmának biztosítása érdekében meg kell
határozni azon belső eljárásokra vonatkozó követelményeket, amelyek
garantálják, hogy a lakossági befektetők érdemi választ kapjanak
panaszaikra a befektetési termék előállítójától.
(22)     Az alternatív vitarendezési
eljárások lehetővé teszik a vitáknak a bírósági eljáráshoz képest gyorsabb
és kevésbé költséges rendezését, egyúttal enyhítik a bírósági rendszer
leterheltségét. Ennek érdekében a befektetési termékek előállítói és a
befektetési termékek értékesítői számára – a hatékony jogi védelem elvének
megfelelő bizonyos biztosítékok kikötése mellett – elő kell írni a
lakossági befektetők által az e rendeletben fogalt jogokkal és
kötelezettségekkel kapcsolatosan kezdeményezett eljárásokban való részvételi
kötelezettséget. Az alternatív vitarendezési eljárások nem sérthetik például az
ilyen eljárásokban részt vevő felek azon jogát, amelynek értelmében a
bírósághoz fordulhatnak jogorvoslatért. 
(23)     Tekintettel arra, hogy a
kiemelt információkat tartalmazó dokumentumot a pénzügyi piacok banki,
biztosítási, értékpapír- és alapkezelői ágazataiban tevékenykedő
jogalanyok által előállított befektetési termékekre vonatkozóan kell
elkészíteni, létfontosságú a befektetési termékek előállítóinak
felügyeletét ellátó különböző hatóságok közötti zökkenőmentes
együttműködés biztosítása annak érdekében, hogy egységes megközelítést
kövessenek e rendelet alkalmazása tekintetében.
(24)     A pénzügyi szolgáltatások
ágazatában a szankciórendszerek megerősítéséről szóló 2010 decemberi
bizottsági közleménnyel[15]
összhangban, illetve az e rendeletben meghatározott előírásoknak való
megfelelés biztosítása érdekében fontos, hogy a tagállamok megtegyék a
szükséges intézkedéseket annak biztosítására, hogy e rendelet megsértése
megfelelő közigazgatási szankciókat és intézkedéseket vonjon maga után. A
szankciók visszatartó erejének biztosítása és a befektetővédelemnek az e
rendelet szabályait megsértő befektetési termékekre való figyelmeztetésen
keresztül történő megerősítése érdekében a szankciókat és
intézkedéseket – bizonyos jól meghatározott körülmények esetének kivételével –
mindig közzé kell tenni.
(25)     A rendelet céljainak
teljesítése érdekében a Bizottságot fel kell hatalmazni, hogy az Európai Unió
működéséről szóló szerződés 290. cikke szerinti jogi
aktusokat fogadjon el a kiemelt információkat tartalmazó dokumentum
prezentációja és formátuma tekintetében alkalmazandó részletszabályokra, a
kiemelt információkat tartalmazó dokumentumban szerepeltetendő információk
tartalmára, a kiemelt információkat tartalmazó dokumentum rendelkezésre
bocsátásának időzítésével kapcsolatos részletes szabályokra, valamint a
dokumentum felülvizsgálatára és módosítására vonatkozóan. Különösen fontos,
hogy a Bizottság megfelelő konzultációkat folytasson az előkészítő
munka során. A Bizottságnak a felhatalmazáson alapuló jogi aktusok
előkészítése és megfogalmazása során biztosítania kell, hogy a
megfelelő dokumentumokat egyidejűleg, kellő időben és
megfelelő módon eljuttassák az Európai Parlamenthez és a Tanácshoz is. 
(26)     A Bizottságnak az Európai Unió
működéséről szóló szerződés 290. cikke szerinti
felhatalmazáson alapuló jogi aktusok formájában és az 1093/2010/EU, az
1094/2010/EU és az 1095/2010/EU rendelet 10–14. cikkeivel összhangban az
EÉPH, az EBH és az EBFH által a 8. cikk alapján kidolgozott szabályozási
technikaistandard-tervezeteket kell elfogadnia a kockázatok és hozamok
prezentációját, illetve a költségek kalkulációját alátámasztó módszertanra
vonatkozóan. 
(27)     A személyes adatok
feldolgozása vonatkozásában az egyének védelméről és az ilyen adatok
szabad áramlásáról szóló, 1995. október 24-i 95/46/EK európai
parlamenti és tanácsi irányelv[16]
szabályozza a személyes adatoknak e rendelet alkalmazásában a tagállamokban,
illetve az illetékes hatóságok felügyelete alatt történő kezelését és
feldolgozását. A személyes adatok közösségi intézmények és szervek által
történő feldolgozása tekintetében az egyének védelméről, valamint az
ilyen adatok szabad áramlásáról szóló, 2000. december 18-i 45/2001/EK
európai parlamenti és tanácsi rendelet[17]
szabályozza a személyes adatok e rendelet szerinti feldolgozását, amelyet az
európai felügyeleti hatóságok az európai adatvédelmi biztos felügyelete alatt
végeznek. A személyes adatok e rendelet alkalmazásában történő bármely
kezelésének, így például a személyes adatok illetékes hatóságok közötti
cseréjének vagy továbbításának összhangban kell lennie a 95/45/EK irányelvvel,
az információk európai felügyeleti hatóságok közötti bármely cseréjének vagy
továbbításának pedig összhangban kell lennie a 45/2001/EK rendelettel.
(28)     Jóllehet az ÁÉKBV-k e rendelet
alkalmazásában befektetési terméknek minősülnek, a kiemelt befektetői
információkra vonatkozó követelményeknek a 2009/65/EK irányelv alapján
nemrégiben történt megállapítása miatt az ÁÉKBV-k tekintetében az arányosság
elve alapján célszerű egy, ezen rendelet hatálybalépésétől számított
ötéves átmeneti időszakot biztosítani, amely időszak alatt e rendelet
hatálya az ÁÉKBV-kre nem terjed ki. Amennyiben az átmeneti időszak nem kerül
meghosszabbításra, a szóban forgó időszak lejártát követően az
ÁÉKBV-k bekerülnek a rendelet hatálya alá.
(29)     A piaci fejlemények, például
új típusú befektetési termékek megjelenése, valamint az uniós jog egyéb
területeinek fejleményei, illetve a tagállami tapasztalatok figyelembevétele
érdekében négy évvel a rendelet hatálybalépését követően el kell végezni a
rendelet felülvizsgálatát. A felülvizsgálat keretében meg kell vizsgálni, hogy
a rendelet által bevezetett intézkedéseknek köszönhetően az átlagos
lakossági befektető jobban átlátja-e a befektetési termékeket, és javult-e
a termékek összehasonlíthatósága. A felülvizsgálatnak arra is ki kell
terjednie, hogy indokolt-e az ÁÉKBV-k tekintetében alkalmazott átmeneti
időszak meghosszabbítása, illetve felmerülhet-e másfajta megoldás az
ÁÉKBV-k kezelésére. A felülvizsgálat eredménye alapján a Bizottság jelentést
nyújt be – szükség esetén a megfelelő jogalkotási javaslatok kíséretében –
az Európai Parlamentnek és a Tanácsnak. 
(30)     Annak érdekében, hogy a befektetési
termékek előállítóinak és értékesítőinek elegendő idő
álljon rendelkezésükre ahhoz, hogy felkészüljenek e rendelet előírásainak
gyakorlati alkalmazására, e rendelet előírásai leghamarabb a rendelet
hatálybalépését követő két év elteltével válnak alkalmazandóvá. 
(31)     Ez a rendelet tiszteletben
tartja a különösen az Európai Unió alapjogi chartája által elismert alapjogokat
és elveket.
(32)     Tekintettel arra, hogy
meghozandó intézkedés célja – nevezetesen a lakossági befektetők
védelmének fokozása és a befektetési termékekbe vetett bizalmának
erősítése, ideértve azokat az eseteket is, amikor ezeket a termékeket
határokon átnyúlóan értékesítik – egymástól elkülönülten fellépő
tagállamok által nem valósítható meg kielégítő módon, és csak európai
szintű fellépés alkalmas a feltárt hiányosságok kezelésére, következésképp
az intézkedés annak hatásaiból fakadóan uniós szinten jobban megvalósítható, az
Unió az Európai Unióról szóló szerződés 5. cikkében megállapított
szubszidiaritás elvével összhangban intézkedéseket hozhat. Az említett cikkben
foglalt arányosság elvének megfelelően e rendelet nem lépi túl a szóban
forgó célkitűzések eléréséhez szükséges mértéket,
ELFOGADTA EZT A RENDELETET:
I. FEJEZET
TÁRGY, HATÁLY ÉS FOGALOMMEGHATÁROZÁSOK
1. cikk
Ez a rendelet a befektetési termékek
előállítói által elkészítendő, kiemelt információkat tartalmazó
dokumentum formájára és tartalmára, illetve a dokumentumnak a lakossági
befektetők rendelkezésére bocsátására vonatkozó egységes szabályokat
állapítja meg.
2. cikk
Ezt a rendeletet a befektetési termékek
előállítására és értékesítésére kell alkalmazni. 
A rendelet ugyanakkor nem alkalmazandó a
következő termékekre:
a)      a visszaváltási értékkel nem
rendelkező biztosítási termékek, illetve, ha ez a visszaváltási érték nem
függ teljes mértékben vagy részben, közvetlenül vagy közvetve a piaci
ingadozástól; 
b)      valamilyen kamatláb függvényében
megállapított hozammal rendelkező betétek; 
c)      a 2003/71/EK irányelv 1. cikke
(2) bekezdésének b)–g), i) és j) pontjában említett értékpapírok; 
d)      származtatott elemet nem tartalmazó egyéb
értékpapírok;
e)      a 2003/41/EK irányelv vagy a 2009/138/EK
irányelv hatálya alá tartozó foglalkoztatói nyugdíjrendszerek; és
f)       olyan nyugdíjelőtakarékossági
termékek, amelyeknél a nemzeti szabályozás alapján a munkáltató pénzügyi
hozzájárulásra kötelezett, és amelyek esetében a munkavállalónak nincs
választási lehetősége a nyugdíjelőtakarékossági termék szolgáltatója
tekintetében.
3. cikk
(1)                   
Amennyiben a befektetési termék e rendelet hatálya
alá tartozó előállítója egyben a 2003/71/EK irányelv hatálya alá is
tartozik, mind ezt a rendeletet, mind a 2003/71/EK irányelvet alkalmazni kell.
(2)                   
Amennyiben a befektetési termék e rendelet hatálya
alá tartozó előállítója egyben a 2009/138/EK irányelv hatálya alá is tartozik,
mind ezt a rendeletet, mind a 2009/138/EK irányelvet alkalmazni kell.
4. cikk
E rendelet alkalmazásában:
a)      „befektetési termék”: olyan befektetés,
amelynél a befektetés jogi formájától függetlenül a befektető részére
visszafizetendő összeg valamilyen referenciaérték ingadozásától vagy a
befektető által nem közvetlenül megvásárolt egy vagy több eszköz hozamának
ingadozásától függ;
b)      „befektetési termék előállítója”:
i.        befektetési terméket előállító
bármely természetes vagy jogi személy;
ii.       meglévő befektetési terméken annak
kockázat/nyereség-profilját vagy a befektetési termékben lévő
befektetéshez kapcsolódó költségeket módosító változtatást végrehajtó bármely
természetes vagy jogi személy; 
c)      „lakossági befektetők”:
i.        a 2004/39/EK irányelv 4. cikke
(1) bekezdésének 12. pontjában meghatározott lakossági ügyfelek; 
ii.       a 2002/92/EK irányelv szerinti ügyfél;
d)      „nyugdíjelőtakarékossági termékek”:
a nemzeti jog alapján elsődleges céljukat tekintve a befektető
számára nyugdíjjövedelmet biztosító és a befektetőt bizonyos ellátásokra
feljogosító termékként elismert termékek; 
e)      „tartós adathordozó”: a 2009/65/EK
irányelv 2. cikke (1) bekezdésének m) pontja szerinti tartós
adathordozó; 
f)       „illetékes hatóságok”: a befektetési
termék előállítójának felügyeletére, illetve a lakossági befektető
részére befektetési terméket értékesítő személy felügyeletére jogilag
felhatalmazott tagállami nemzeti hatóságok.
II. FEJEZET
KIEMELT INFORMÁCIÓKAT TARTALMAZÓ DOKUMENTUM
1. Szakasz
A kiemelt információkat tartalmazó dokumentum elkészítése
5. cikk
A befektetési termék előállítója az e
rendeletben meghatározott követelményekkel összhangban az általa
előállított összes befektetési termék vonatkozásában elkészíti a kiemelt
információkat tartalmazó dokumentumot, és saját választása szerinti weboldalon
közzéteszi a dokumentumot még azt megelőzően, hogy a termék a
lakossági befektetők által megvásárolható lenne. 
II. szakasz
A kiemelt információkat tartalmazó dokumentum formája és tartalma
6. cikk
(1)                   
A kiemelt információkat tartalmazó dokumentumnak
pontosnak, helytállónak, egyértelműnek és nem félrevezetőnek kell
lennie. 
(2)                   
A kiemelt információkat tartalmazó dokumentum
önálló, a marketing célú anyagoktól jól elkülöníthető dokumentum.
(3)                   
A kiemelt információkat tartalmazó dokumentum egy
rövid dokumentum, amely:
a)      könnyen olvasható megjelenítéssel és
elrendezéssel, olvasható méretű karakterek használatával készül;
b)      világosan megfogalmazott és olyan
nyelvezettel megírt, amelynek közlésmódja megkönnyíti a lakossági
befektető számára a közölt információ megértését, különösen a
következők révén:
i. a használt nyelvezet világos, tömör és
érthető;
ii. mellőzi a zsargon használatát;
iii. kerüli a szakkifejezéseket, ha helyettük
hétköznapi szavak is használhatók.
(4)                   
A kiemelt információkat tartalmazó dokumentum csak
akkor készülhet színesben, ha a színek miatt az információk érthetősége
fekete-fehér nyomtatásban vagy fénymásolva sem csökken.
(5)                   
A befektetési termék előállítójának vagy
csoportjának vállalati márkajelzése vagy logója csak akkor szerepelhet a
kiemelt információkat tartalmazó dokumentumban, ha nem vonja el a lakossági
befektető figyelmét a dokumentumban foglalt információktól, és nem takarja
el a szöveget.
7 cikk
A kiemelt információkat tartalmazó
dokumentumot a befektetési termék értékesítésének helye szerinti tagállam
valamely hivatalos nyelvén vagy a szóban forgó tagállam illetékes hatóságai
által elfogadott valamely nyelven kell megfogalmazni, vagy – amennyiben
ettől eltérő nyelven fogalmazták meg – le kell fordítani ezen nyelvek
valamelyikére.
8. cikk
(1)                   
A „Kiemelt befektetői információk” címet
szembetűnően, a kiemelt információkat tartalmazó dokumentum első
oldalának tetején kell feltüntetni. Magyarázó nyilatkozatot kell megjeleníteni
közvetlenül a cím alatt. A nyilatkozat szövege a következő: 
„Ez a dokumentum kiemelt információkat nyújt
erről a befektetési termékről. A dokumentum nem marketing célokat
szolgál. Az információközlésre jogszabály alapján kerül sor, annak célja, hogy
segítséget nyújtson Önnek e befektetési termék jellegének és a termékbe való
befektetés kockázatainak megismerésében. Annak érdekében, hogy megalapozott
befektetési döntést hozhasson arról, hogy be kíván-e fektetni a termékbe,
kérjük, olvassa el az alábbi információkat.”
(2)                   
A kiemelt információk között az alábbi információkat
kell közölni:
a)      a dokumentum elején elhelyezett
szakaszban a befektetési termék nevét és a befektetési termék
előállítójának adatait;
b)      a „Milyen befektetésről van szó?”
című szakaszban a befektetési termék jellegét és legfontosabb
jellemzőit, ideértve: 
i. a befektetési termék típusát;
ii. a befektetési termék céljait és a célok
eléréséhez használt eszközöket; 
iii. tájékoztatást arról, hogy a befektetési
termék előállítója törekszik-e valamilyen sajátos környezeti, szociális
vagy felelős vállalatirányítási eredmény elérésére akár az üzleti
folyamatai, akár a befektetési termék tekintetében, és amennyiben törekszik
ilyen eredmény elérésére, az elérni kívánt eredmények leírását, illetve ezek
elérésének módját;
iv. amennyiben a befektetési termék biztosítási
szolgáltatást is kínál, ezen biztosítási szolgáltatások részleteit;
v. a befektetési termék futamidejét, ha ismert; 
vi. a várható hozamra vonatkozó forgatókönyveket,
ha ez a termék jellegének fényében relevánsnak tekinthető;
c)      a „Veszíthetek-e pénzt a befektetéssel?”
című fejezetben rövid tájékoztatást arról, hogy előfordulhat-e
tőkeveszteség, ideértve 
i. az esetleges garanciák vagy tőkevédelem
bemutatását, illetve ezek korlátait; 
ii. a tájékoztatást arról, hogy a termék mögött
áll-e bármilyen kártalanítási rendszer vagy garanciarendszer;
d)      a „Mire szolgál a befektetés?” című
szakaszban tájékoztatást az ajánlott minimális tartási időről és a
termék várható likviditási profiljáról, ideértve a befektetés lejárat
előtti megszüntetésének lehetőségével és feltételeivel kapcsolatos
információkat, figyelembe véve a befektetési termék kockázat/hozam-profilját és
a termék által megcélzott piaci fejleményt;
e)      a „Milyen kockázatok vannak, és mit
nyerhetek?” című szakaszban tájékoztatást a befektetési termék
kockázat/hozam-profiljáról, ideértve e profil összefoglaló indikátorát és azon
esetleges egyedi kockázatokkal kapcsolatos figyelmeztetéseket, amelyeket az
összefoglaló indikátor nem feltétlenül tükröz teljes mértékben; 
f)       a „Milyen költségek merülnek fel?”
című szakaszban tájékoztatást a befektetési termékbe történő
befektetéshez kapcsolódó költségekről, azaz a befektetőnél
felmerülő közvetlen és közvetett költségekről, kiegészítve ezen
költségek összefoglaló indikátoraival;
g)      a „Hogyan teljesített a termék eddig?”
című szakaszban tájékoztatást a befektetési termék múltbeli
teljesítményéről, ha ez a termék jellegének és múltjának hossza fényében
relevánsnak tekinthető;
h)      nyugdíjelőtakarékossági termékek
esetében a „Mit kaphatok nyugdíjbavonulásomkor?” című szakaszban a
lehetséges jövőbeli kimenetelek bemutatását.
(3)                   
A befektetési termék előállítója egyéb
információkat csak akkor tüntethet fel, ha erre szükség van ahhoz, hogy a
lakossági befektető megalapozott befektetési döntést hozhasson valamilyen
egyedi befektetési termékről. 
(4)                   
A (2) bekezdésben említett információkat
egységes formában kell bemutatni, követve a (2) bekezdés szerinti közös
címeket és standardizált sorrendet, lehetővé téve ezáltal a különböző
befektetési termékekre vonatkozó kiemelt információk összehasonlítását. A
kiemelt befektetői információkat tartalmazó dokumentumon
szembetűnően szerepeltetni kell egy, a dokumentumot a többi
dokumentumtól megkülönböztető egységes szimbólumot.
(5)                   
A Bizottság felhatalmazást kap arra, hogy a
23. cikkel összhangban felhatalmazáson alapuló jogi aktusokat fogadjon el
a (2) bekezdésben említett információk formája és tartalma részleteinek
meghatározásáról, a termék előállítója által a (3) bekezdés alapján a
kiemelt információk között szerepeltethető egyéb információk formájának és
tartalmának meghatározásáról, valamint a (4) bekezdésben említett egységes
forma és egységes szimbólum meghatározásáról. A Bizottság figyelembe veszi a
befektetési termékek, illetve a lakossági befektetők ismeretei közötti
különbségeket, továbbá a befektetési termékek azon jellemzőit, amelyek
alapján a lakossági befektetők választhatnak a különböző mögöttes
befektetések vagy a termék által kínált egyéb választási lehetőségek
között, ideértve azokat az eseteket is, amikor ezt a választást különböző
időpontokban is meg lehet tenni, vagy a választás később módosítható.

(6)                   
Az Európai Bankhatóság (EBH), az Európai
Biztosítás- és Foglalkoztatónyugdíj-hatóság (EBFH) és az Európai
Értékpapírpiaci Hatóság (EÉPH) szabályozási technikaistandard-tervezeteket
dolgoz ki az alábbiak meghatározására: 
a)      az e cikk (2) bekezdésének
e) pontjában említett kockázatok és hozamok bemutatását alátámasztó
módszertan; és 
b)      az e cikk (2) bekezdésének
f) pontjában említett költségek kiszámítása.
A szabályozási technikaistandard-tervezeteknek
figyelembe kell venniük a befektetési termékek különböző típusait. Az
említett szabályozási technikaistandard-tervezeteket az európai felügyeleti
hatóságok […]-ig benyújtják a Bizottságnak.
A Bizottság felhatalmazást kap szabályozási
technikai standardoknak az 1093/2010/EU rendelet 10–14. cikke, az
1094/2010/EU rendelet 10–14. cikke és az 1095/2010/EU rendelet
10–14. cikke szerinti eljárással összhangban történő elfogadására.
9. cikk
A befektetési termékre vonatkozó egyedi információt
tartalmazó, marketing célú közlemények nem tartalmazhatnak olyan állítást,
amely ellentmond a kiemelt információkat tartalmazó dokumentumban közölt
információknak, vagy csökkenti a kiemelt információkat tartalmazó dokumentum
jelentőségét. A marketing célú közleményekben jelezni kell, hogy
rendelkezésre áll a kiemelt információkat tartalmazó dokumentum, és meg kell
adni, hogy az miként szerezhető be. 
10. cikk
(1)                   
A befektetési termék előállítója rendszeresen
felülvizsgálja a kiemelt információkat tartalmazó dokumentumban közölt
információkat, és a felülvizsgálat alapján szükségesnek mutatkozó esetekben
módosítja a dokumentumot. 
(2)                   
A Bizottság felhatalmazást kap arra, hogy a
23. cikkel összhangban felhatalmazáson alapuló jogi aktusokat fogadjon el
a kiemelt információkat tartalmazó dokumentumban foglalt információk
felülvizsgálata és a kiemelt információkat tartalmazó dokumentum módosítása
szabályainak meghatározásáról az alábbiak tekintetében: 
a)      a kiemelt információkat tartalmazó
dokumentumban foglalt információk felülvizsgálatának feltételei és gyakorisága;
b)      a kiemelt információkat tartalmazó
dokumentumban foglalt információk módosítását indokoló feltételek, továbbá a
módosított kiemelt információkat tartalmazó dokumentum kötelező vagy nem
kötelező újbóli közzétételének feltételei; 
c)      a kiemelt információkat tartalmazó
dokumentumban foglalt információk felülvizsgálatát vagy annak módosítását
indokoló egyedi feltételek azokban az esetekben, amikor a befektetési termék a
lakossági befektetők részére nem folyamatosan elérhető; 
d)      a lakossági befektetők által
megvásárolt befektetési termékre vonatkozó kiemelt információkat tartalmazó
dokumentum módosításával kapcsolatban a lakossági befektetők
tájékoztatását szükségessé tevő körülmények.
11. cikk
(1)                   
Amennyiben a lakossági befektető a befektetési
termék előállítója által összeállított, a 6., 7. és a 8. cikk
követelményeinek nem megfelelő kiemelt információkat tartalmazó dokumentum
alapján hozta meg befektetési döntését, az érintett lakossági befektető
kártérítési igényt támaszthat a befektetési termék előállítójával szemben
minden olyan veszteség tekintetében, amely az adott lakossági befektetőnél
a kiemelt információkat tartalmazó dokumentum felhasználása miatt merült fel.
(2)                   
Amennyiben a lakossági befektető igazolja a
kiemelt információkat tartalmazó dokumentumban foglalt információk
felhasználásából fakadó veszteségét, a befektetési termék előállítójának
kell bizonyítania azt, hogy a kiemelt információkat tartalmazó dokumentum e
rendelet 6., 7. és 8. cikkével összhangban készült el.
(3)                   
A bizonyítási tehernek a (2) bekezdés szerinti
megosztása előzetes megállapodáson keresztül nem módosítható. Az ilyen
előzetes megállapodás egyetlen pontja sem kötelező erejű a
lakossági befektetőre nézve. 
III. szakasz
A kiemelt információkat tartalmazó dokumentum rendelkezésre bocsátása
12. cikk
(1)                   
A befektetési terméket lakossági befektetők
részére értékesítő személy az ügylet megkötését kellő idővel
megelőzően a lakossági befektetők rendelkezésére bocsátja az
adott befektetési termékre vonatkozó kiemelt információkat tartalmazó
dokumentumot.
(2)                   
Az (1) bekezdéstől eltérve, a befektetési
terméket értékesítő személy a kiemelt információkat tartalmazó
dokumentumot közvetlenül az ügylet megkötését követően is a lakossági
befektetők rendelkezésére bocsáthatja, amennyiben: 
a)      a lakossági befektető valamilyen
távközlési eszközön keresztül kívánja megkötni az ügyletet;
b)      a kiemelt információkat tartalmazó
dokumentumnak az (1) bekezdés szerinti rendelkezésre bocsátása nem
lehetséges; és 
c)      a befektetési terméket értékesítő
személy erről a tényről tájékoztatta a lakossági befektetőt.
(3)                   
Amikor ugyanazon befektetési termékre vonatkozóan
egymást követő ügyleteket hajtanak végre a lakossági befektető
részére a szóban forgó lakossági befektető által az első ügyletet
megelőzően a befektetési terméket értékesítő személynek adott
utasítások alapján, a kiemelt információkat tartalmazó dokumentum
(1) bekezdés szerinti rendelkezésre bocsátására vonatkozó követelményt
csak az első ügyletre kell alkalmazni. 
(4)                   
A Bizottság felhatalmazást kap arra, hogy a 23.
cikknek megfelelően felhatalmazáson alapuló jogi aktust fogadjon el,
amelyben meghatározza: 
a)      a kiemelt információkat tartalmazó
dokumentum kellő időben történő rendelkezésére bocsátására
vonatkozóan az (1) bekezdésben meghatározott követelménynek való
megfelelés feltételeit;
b)      a kiemelt információkat tartalmazó
dokumentum (2) bekezdés szerinti rendelkezésre bocsátásának módját és
határidejét.
13. cikk
(1)                   
A befektetési terméket értékesítő személy a
kiemelt információkat tartalmazó dokumentumot díjmentesen bocsátja a lakossági
befektetők rendelkezésére. 
(2)                   
A befektetési terméket értékesítő személy a
kiemelt információkat tartalmazó dokumentumot az alábbi adathordozók
valamelyikén bocsátja a lakossági befektetők rendelkezésére: 
a)      papíron; 
b)      a papírtól eltérő tartós
adathordozón, amennyiben a (4) bekezdésben meghatározott feltételek
teljesülnek; vagy
c)      egy weboldalon keresztül, amennyiben az
(5) bekezdésben meghatározott feltételek teljesülnek.
(3)                   
Amennyiben a kiemelt információkat tartalmazó
dokumentumot a papírtól eltérő tartós adathordozón vagy weboldalon
keresztül bocsátják rendelkezésre, a lakossági befektető kérésére a
dokumentumot díjmentesen papíron is rendelkezésre kell bocsátani. 
(4)                   
A kiemelt információkat tartalmazó dokumentum a
papírtól eltérő tartós adathordozón az alábbi feltételek teljesülése
esetén bocsátható rendelkezésre: 
a)      a befektetési terméket értékesítő
személy és a lakossági befektető közötti üzletvitel szempontjából a tartós
adathordozó alkalmazása megfelelőnek tekinthető; és 
b)      a lakossági befektető számára
felkínálták a választás lehetőségét a papíron és a tartós adathordozón
közölt információk között, és a befektető ez utóbbit választotta.
(5)                   
A kiemelt információkat tartalmazó dokumentum
weboldalon keresztül akkor bocsátható rendelkezésre, ha a kiemelt információkat
tartalmazó dokumentumot személyesen a lakossági befektetőnek címezték,
vagy ha teljesülnek az alábbi feltételek: 
a)      a befektetési terméket értékesítő
személy és a lakossági befektető közötti üzletvitel szempontjából a
kiemelt információkat tartalmazó dokumentumnak egy weboldalon keresztüli
rendelkezésre bocsátása megfelelőnek tekinthető; 
b)      a lakossági befektető beleegyezett,
hogy a kiemelt információkat tartalmazó dokumentumot egy weboldalon keresztül
bocsássák rendelkezésre;
c)      a lakossági befektetőt elektronikus
úton értesítették a weboldal címéről és a kiemelt információkat tartalmazó
dokumentumnak a weboldalon belüli elérhetőségéről;
d)      amennyiben a kiemelt információkat
tartalmazó dokumentumot a 10. cikk szerint módosították, a módosított
változatok mindegyikét elérhetővé teszik a lakossági befektetők
részére;
e)      a kiemelt információkat tartalmazó
dokumentum a weblapon elérhető marad mindaddig, amíg ésszerű
megfontolások alapján a lakossági befektetőnek szüksége lehet rá.
(6)                   
A (4) és (5) bekezdés alkalmazásában az
információknak a papírtól eltérő tartós adathordozón vagy weblapon
keresztül történő rendelkezésre bocsátása a befektetési termék
értékesítője és a lakossági befektető közötti üzletvitel
szempontjából megfelelőnek tekinthető, ha bizonyítható, hogy a
lakossági ügyfél rendszeres internethozzáféréssel rendelkezik. A lakossági
befektető által az üzletvitel céljából megadott e-mail cím ilyen
bizonyítéknak tekinthető.
III. FEJEZET
PANASZOK, JOGORVOSLAT, EGYÜTTMŰKÖDÉS 
14. cikk
A befektetési termék előállítója olyan
megfelelő eljárásokat és szabályokat alakít ki, amelyek biztosítják, hogy
a kiemelt információkat tartalmazó dokumentummal kapcsolatban panasszal
élő lakossági befektetők kellő időben és megfelelő
módon érdemi választ kapjanak. 
15. cikk
(1)                   
Amennyiben a lakossági befektető az e
rendeletben megállapított jogokkal és kötelezettségekkel összefüggő vita
kapcsán a nemzeti jogban meghatározott alternatív vitarendezési eljárást
kezdeményez a befektetési termék előállítójával vagy a befektetési
terméket értékesítő személlyel szemben, a befektetési termék
előállítójának vagy a befektetési termékeket értékesítő személynek
részt kell vennie az eljárásban, feltéve, hogy az megfelel az alábbi követelményeknek:
a)      az eljárás nem kötelező erejű
döntéssel zárul; 
b)      a vita bíróság előtti rendezésére
vonatkozó elévülési idő az alternatív vitarendezési eljárás
időtartamára felfüggesztődik;
c)      a követelés elévülési ideje az eljárás
időtartamára felfüggesztődik;
d)      az eljárás – a nemzeti szabályozásban
meghatározottak szerint – díjmentes vagy alacsony költségeket von maga után; 
e)      az eljárás a felek részére nem csak
elektronikus eszközök útján érhető el;
f)       különleges esetekben – az ügy
sürgősségére való tekintettel – átmeneti intézkedések is hozhatók.
(2)                   
A tagállamok [beillesztendő a konkrét dátum: 6
hónappal a rendelet hatálybalépése/alkalmazásának kezdő időpontja
után]-ig értesítik a Bizottságot az (1) bekezdésben említett eljárások intézése
tekintetében illetékes testületekről. A tagállamok az e testületeket
érintő bármely későbbi változásról haladéktalanul értesítik a
Bizottságot. 
(3)                   
Az (1) bekezdésben említett eljárások intézése
tekintetében illetékes testületek együttműködnek egymással az e rendelet alapján
felmerülő határokon átnyúló viták rendezésében.
16. cikk
E rendelet alkalmazása céljából az illetékes
hatóságok együttműködnek egymással és a 15. cikkben említett,
bíróságon kívüli panaszkezelési és jogorvoslati eljárásokért felelős
testületekkel. 
Az illetékes hatóságok többek között
indokolatlan késedelem nélkül egymás rendelkezésére bocsátják az ebben a
rendeletben meghatározott feladataik ellátásához szükséges információkat.
17. cikk
(1)                   
A tagállamok a személyes adatok e rendelet szerinti
kezelése során a 95/46/EK irányelvet alkalmazzák.
(2)                   
A személyes adatoknak az EBH, az EBFH és az EÉPH
általi kezelésére a 45/2001/EK európai parlamenti és tanácsi rendelet
alkalmazandó.
IV. FEJEZET
KÖZIGAZGATÁSI SZANKCIÓK ÉS INTÉZKEDÉSEK 
18. cikk
(1)                   
A tagállamok megállapítják az e rendelet
előírásai megsértésének minősülő esetekben alkalmazandó
közigazgatási szankciókra és intézkedésekre vonatkozó szabályokat, és meghoznak
minden szükséges rendelkezést azok végrehajtása érdekében. A szankcióknak és
intézkedéseknek hatékonyaknak, arányosaknak és visszatartó erejűeknek kell
lenniük. 
A tagállamok az első albekezdésben említett
szabályokról [dátum beillesztendő: 24 hónappal e rendelet
hatálybalépését követően]-ig tájékoztatják a Bizottságot és az európai
felügyeleti hatóságok vegyes bizottságát. A szabályok esetleges módosításáról a
tagállamok haladéktalanul értesítik a Bizottságot és az európai felügyeleti
hatóságok vegyes bizottságát.
(2)                   
A 19. cikk szerinti hatásköreik gyakorlása
során az illetékes hatóságok szorosan együttműködnek annak érdekében, hogy
a közigazgatási szankciók és intézkedések az e rendelet szerinti kívánt
eredményekkel járjanak, továbbá összehangoltan lépnek fel a határokon átnyúló
esetekben alkalmazott közigazgatási intézkedések és szankciók tekintetében a többszörös
és egymást átfedő intézkedések elkerülése érdekében. 
19. cikk
(1)                   
Ezt a cikket az alábbi jogsértésekre kell
alkalmazni: 
a)      a kiemelt információkat tartalmazó
dokumentum nem felel meg a 6. cikk (1)–(3) bekezdésének vagy a
7. cikknek;
b)      a kiemelt információkat tartalmazó
dokumentum nem tartalmazza a 8. cikk (1) és (2) bekezdésében
meghatározott információkat, vagy azok prezentációja nem felel meg a
8. cikk (4) bekezdésének; 
c)      valamely marketing célú közlemény – a
9. cikket megsértve – olyan információt tartalmaz a befektetési termékre
vonatkozóan, amely ellentmond a kiemelt információkat tartalmazó dokumentumban
közölt információknak;
d)      a kiemelt információkat tartalmazó
dokumentum felülvizsgálatára és módosítására nem a 10. cikkel összhangban
kerül sor;
e)      a kiemelt információkat tartalmazó
dokumentumot nem bocsátották a 12. cikk (1) bekezdésének
megfelelően időben rendelkezésre;
f)       a kiemelt információkat tartalmazó
dokumentumot nem a 13. cikk (1) bekezdésének megfelelően,
díjmentesen bocsátották rendelkezésre.
(2)                   
A tagállamok biztosítják, hogy az illetékes
hatóságok rendelkezzenek legalább a következő közigazgatási intézkedések
és szankciók kiszabására vonatkozó hatáskörrel: 
a)      valamely befektetési termék forgalmazását
megtiltó végzés;
b)      valamely befektetési termék forgalmazását
felfüggesztő végzés;
c)      nyilvános figyelmeztetés, amelyben
szerepel a felelős személy neve és a jogsértés jellege;
d)      a kiemelt információkat tartalmazó
dokumentum új változatának közzétételét előíró végzés.
(3)                   
A tagállamok biztosítják, hogy amennyiben az
illetékes hatóságok egy vagy több (2) bekezdés szerinti közigazgatási
intézkedést, illetve szankciót szabtak ki, az illetékes hatóságok
rendelkezzenek olyan hatáskörrel, amelynek értelmében kiadhatnak olyan
közleményt, vagy a befektetési termék előállítója vagy a befektetési
terméket értékesítő személy részére előírhatják az érintett lakossági
befektetőnek címzett olyan közlemény kiadását, amelyben tájékoztatják a
lakossági befektetőt a közigazgatási intézkedésről vagy szankcióról,
illetve arról, hogy hol tehetnek panaszt, vagy hol nyújthatnak be jogorvoslati
kérelmet.
20. cikk
Az illetékes hatóságok a 19. cikk
(2) bekezdésében említett közigazgatási intézkedések és szankciók
alkalmazásakor figyelembe veszik a releváns körülmények mindegyikét, ideértve
az alábbiakat: 
a)      a jogsértés súlyossága és
időtartama; 
b)      a felelős személy
felelősségének mértéke; 
c)      a jogsértésnek a lakossági befektető
érdekeire gyakorolt hatása;
d)      a jogsértésért felelős személy
együttműködési hajlandósága;
e)      a felelős személy általi esetleges
korábbi jogsértések.
21. cikk
(1)                   
Az illetékes hatóság a közigazgatási intézkedés
vagy szankció nyilvános közzétételével egyidejűleg az EBH-t, az EBFH-t és
az EÉPH-t is értesíti az alkalmazott közigazgatási intézkedésről és
szankcióról.
(2)                   
A tagállamok a 18. cikk és a 19. cikk
(2) bekezdése alapján kiszabott valamennyi közigazgatási
intézkedésről és szankcióról évente összefoglaló tájékoztatást nyújtanak
az EBH, az EBFH és EÉPH részére. 
(3)                   
Az EBH, az EBFH és EÉPH a kapott információkat éves
jelentésben teszi közzé. 
22. cikk
A 19. cikk
(1) bekezdésében említett jogsértések után kiszabott szankciókat és
intézkedéseket indokolatlan késedelem nélkül a nyilvánosság tudomására kell
hozni, ideértve legalább a rendelet megsértésének típusára és a jogsértésért
felelős személyre vonatkozó információkat, kivéve, ha a közzététel
súlyosan kockáztatná a pénzügyi piacok működését.
Ha a közzététel
aránytalan kárt okozna az érintett feleknek, az illetékes hatóságok a
szankciókat, illetve intézkedéseket anonim módon teszik közzé. 
IV. FEJEZET
ZÁRÓ RENDELKEZÉSEK
23. cikk
(1)                   
A Bizottság felhatalmazáson alapuló jogi aktusok
elfogadására való feljogosítására az e cikkben szereplő feltételek
vonatkoznak. 
(2)                   
A Bizottság az e rendelet hatálybalépését
követő [4 évre] felhatalmazást kap a 8. cikk (5) bekezdésében, a 10.
cikk (2) bekezdésében, valamint a 12. cikk (4) bekezdésében
említett felhatalmazáson alapuló jogi aktusok elfogadására. Amennyiben az
Európai Parlament vagy a Tanács legkésőbb három hónappal az egyes
időtartamok vége előtt nem ellenzi a meghosszabbítást, akkor a
felhatalmazás hallgatólagosan meghosszabbodik a korábbival megegyező
időtartamra. 
(3)                   
Az Európai Parlament vagy a Tanács bármikor
visszavonhatja a 8. cikk (5) bekezdésében, a 10. cikk
(2) bekezdésében, valamint a 12. cikk (4) bekezdésében említett
felhatalmazást. A visszavonásról szóló határozat megszünteti az abban
meghatározott felhatalmazást. A határozat az Európai Unió Hivatalos Lapjában
való kihirdetését követő napon vagy a benne megjelölt későbbi
időpontban lép hatályba. A határozat nem érinti a már hatályban lévő,
felhatalmazáson alapuló jogi aktusok érvényességét. 
(4)                   
A Bizottság a felhatalmazáson alapuló jogi aktus
elfogadását követően haladéktalanul és egyidejűleg értesíti arról az
Európai Parlamentet és a Tanácsot. 
(5)                   
A 8. cikk (5) bekezdésnek, a
10. cikk (2) bekezdésének és a 12. cikk (4) bekezdésének
megfelelően elfogadott felhatalmazáson alapuló jogi aktus csak akkor lép
hatályba, ha az Európai Parlament vagy a Tanács a jogi aktusról szóló
értesítéstől számított két hónapos határidőn belül nem emel kifogást,
illetve akkor, ha a határidő lejártát megelőzően az Európai
Parlament és a Tanács egyaránt arról tájékoztatta a Bizottságot, hogy nem kíván
kifogást emelni. Ezen időtartam az Európai Parlament vagy a Tanács
kezdeményezésére [2 hónappal] meghosszabbodik.
24. cikk
A 2009/65/EK irányelv 2. cikkének
(1) bekezdésében említett alapkezelő társaságok és a
27. cikkében említett befektetési társaságok, valamint az említett
irányelv 1. cikkének (2) bekezdése szerinti ÁÉKBV befektetési jegyeit
értékesítő személyek [beillesztendő dátum: 5 évvel a hatálybalépés
után]-ig mentesülnek az e rendelet szerinti kötelezettségek alól. 
25. cikk
(1)                   
Négy évvel e rendelet hatálybalépéstét
követően a Bizottság felülvizsgálja ezt rendeletet. A felülvizsgálat
magában foglalja a rendeletben megállapított szabályok gyakorlati
alkalmazásának általános felmérését, kellőképen figyelembe véve a
lakossági befektetési termékek piacának fejleményeit. A 2009/65/EK irányelv
1. cikkének (2) bekezdése szerinti ÁÉKBV-k tekintetében a
felülvizsgálat keretében meg kell vizsgálni, hogy az e rendelet 24. cikke
szerinti átmeneti rendelkezéseket meg kell-e hosszabbítani, vagy – az adott
esetben szükségesnek mutatkozó módosítások meghatározása alapján – a 2009/65/EK
irányelv kiemelt befektetői információkra vonatkozó rendelkezései
helyettesíthetők-e vagy egyénértékűnek tekinthetők-e e
rendeletnek a kiemelt információkat tartalmazó dokumentumra vonatkozó
szabályaival. A felülvizsgálat keretében ki kell térni e rendelet hatályának
egyéb pénzügyi termékekre történő kiterjesztésének lehetőségére is.
(2)                   
A Bizottság az európai felügyeleti hatóságok vegyes
bizottságával folytatott konzultációt követően – adott esetben a vonatkozó
jogalkotási javaslattal együtt – jelentést nyújt be az Európai Parlamentnek és
a Tanácsnak. 
26. cikk
Ez a rendelet az Európai Unió Hivatalos
Lapjában való kihirdetését követő huszadik napon lép hatályba. 
Ezt a rendeletet [a hatálybalépést követő
2 év eltelte] után kell alkalmazni.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
[1]               COM(2011) 656 végleges.
[2]               A CEBS (Európai Bankfelügyeleti Bizottság), a CEIOPS
(Európai Biztosítás- és Foglalkoztatóinyugdíj-felügyeletek Bizottsága) és a
CESR (Európai Értékpapír-piaci Szabályozók Bizottsága) az EBH (Európai
Bankhatóság), az EBFH (Európai Biztosítás- és Foglalkoztatóinyugdíj-hatóság) és
az EÉPH (Európai Értékpapírpiaci Hatóság) elődeiként működő
bizottságok.
[3]               Az 1093/2010/EU, az 1094/2010/EU és az 1095/2010/EU
rendelet; HL L 331., 2010.12.15., 12. o.
[4]               A Bizottság közleménye az Európai Parlamentnek, a
Tanácsnak, az Európai Gazdasági és Szociális Bizottságnak és a Régiók
Bizottságának a pénzügyi szolgáltatások ágazatában a szankciórendszerek
megerősítéséről, 2010. december 8., (COM(2010) 716
végleges).
[5]               HL…,… o.
[6]               HL…,… o.
[7]               HL C , , o.
[8]               HL L 302., 2009.11.17., 32. o.
[9]               HL L 145., 2004.4.30., 1. o.
[10]             HL L 9., 2003.1.15., 3. o.
[11]             HL L 235., 2003.9.23., 10. o.
[12]             HL L 335., 2009.12.17., 1. o.
[13]             HL L 345., 2003.12.21.,
64. o.
[14]             HL L 271., 2002.10.9., 16. o.
[15]             COM(2010) 716.
[16]             HL L 281., 1995.11.23., 31. o.
[17]             HL L 8., 2001.1.12., 1. o.